text:
KGAOLO 14
Botegang Dilong Tšohle
“Re rata go itshwara ka go botega dilong tšohle.”
1, 2. Ke ka baka la’ng Jehofa a thaba ge a bona maiteko a rena a go ba ba botegago? Bontšha.
MMA le mošemanyana wa gagwe ba tšwa gotee ka lebenkeleng. Gateetee mošemanyana yoo o a ema gomme sefahlego sa gagwe se aparetšwe ke letšhogo. Ka letsogong la gagwe, o swere sebapadišwa se senyenyane seo a se tšerego ka lebenkeleng. O lebetše go se bušetša morago goba go kgopela mmagwe gore a mo rekele sona. O tlalelong gomme o llela mmagwe gore a mo thuše. Mmagwe o mmotša gore a se tshwenyege e bile o boela le yena lebenkeleng leo e le gore a ka bušetša sebapadišwa seo gomme a kgopele tshwarelo. Ge a dutše a dira bjalo, mmagwe o tloga a thabile. Ka baka la’ng?
2 Batswadi ka mehla ba thabišwa ke go bona bana ba bona ba ithuta bohlokwa bja potego. Le gona go bjalo le ka Tatago rena wa legodimong, e lego “Modimo wa therešo.” (Psalme 31:5) Ge a bona re dutše re gola moyeng, o kgahlwa ke go bona re katanela go botega. Ka ge re nyaka go mo kgahliša le go dula leratong la gagwe, re bontšha maikwelo ao moapostola Paulo a a boletšego ge a re: “Re rata go itshwara ka go botega dilong tšohle.” (Baheberu 13:18) Anke re eleng hloko dibopego tše nne tše bohlokwa tšeo ka dinako tše dingwe re ka hwetšago go le thata gore re botege. Ke moka re tla ahlaahla e mengwe ya mehola yeo e tlišwago ke go botega.
GO ITLHAHLOBA KA POTEGO
3-5. (a) Lentšu la Modimo le re lemoša bjang ka dikotsi tša go iphora? (b) Ke’ng seo se ka re thušago go itlhahloba go bona ge e ba re botega?
3 Tlhohlo ya rena ya pele ke go ithuta gore re be ba botegago. Ka ge re le batho bao ba sa phethagalago, go bonolo kudu go iphora. Ka mohlala, Jesu o ile a botša Bakriste ba Laoditsea gore ba ile ba iphora ka go nagana gore ba be ba humile, mola ge e le gabotse ba be ba ‘diila, ba foufetše gomme ba hlobotše’ moyeng
4 Le gona o ka gopola gore morutiwa Jakobo o ile a lemoša ka gore: “Ge e ba motho a ipotša gore o rapela Modimo ka tsela ya kgonthe eupša a sa laole leleme la gagwe bjalo ka ge eka ke ka tomo, gona o fora pelo ya gagwe gomme borapedi bja gagwe ke bja lefeela.” (Jakobo 1:26) Ge e ba re be re ka nagana gore re ka diriša leleme la rena gampe gomme ra tšwela pele re rapela Jehofa ka tsela e amogelegago, re tla ba re forile pelo ya rena. Borapedi bja rena go Jehofa e be e tla ba bja lefeela, e lego go itshenyetša nako ka mo go feletšego. Ke’ng seo se ka re thibelago go latela tsela e bjalo e gobatšago?
5 Ditemaneng tšona tšeo, Jakobo o swantšha therešo ya lentšu la Modimo le seipone. O re kgothaletša gore re lebeledišiše molaong wa Modimo o phethagetšego le go dira diphetogo tše di nyakegago. (Bala Jakobo 1:23-25) Beibele e ka re thuša gore re itlhahlobe go bona ge e ba re botega le go bona seo re swanetšego go se dira go kaonafatša dilo. (Dillo tša Jeremia 3:40; Hagai 1:5) Le gona re ka rapela Jehofa gomme ra mo kgopela gore a re hlahlobe, a re thuše go bona le go lokiša mafokodi le ge e le afe a magolo ao re nago le ona. (Psalme 139:23, 24) Go se botege ke bofokodi bjo bo utegilego gomme re swanetše go bo lebelela ka tsela yeo Tatago rena wa legodimong a bo lebelelago ka yona. Diema 3:32 e re: “Motho wa moradia o šišimiša Jehofa, eupša Modimo o gwerana kgauswi le baloki.” Jehofa a ka re thuša go ikwa ka tsela yeo a ikwago ka yona le go ipona ka tsela yeo a re bonago ka yona. Gopola gore Paulo o itše: “Re rata go itshwara ka go botega.” Re ka se be bao ba phethagetšego gona bjale, eupša re tloga re kganyoga go dula re botega go tšwa pelong.
POTEGO KA LAPENG
6. Ke ka baka la’ng go nyakega gore banyalani ba botegelane, gomme ke dikotsi dife tšeo ba di phemago ka go dira bjalo?
6 Potego e swanetše go ba seka seo se hlaolago lapa la Bokriste. Ka gona, monna le mosadi ba swanetše go boledišana ka bolokologi le ka potego. Lenyalong la Mokriste ga se gwa swanela go ba le mekgwa e gobatšago le e sa hlwekago e bjalo ka go bapala ka maikwelo a lerato le motho le ge e le ofe yo e sego molekane wa gago wa lenyalo, go hlagolela ditswalano tša sephiri ka Inthanete goba go diriša diswantšho tše di kgothaletšago bootswa ka sebopego le ge e le sefe. Bakriste ba bangwe bao ba lego lenyalong ba ile ba kopanela boitshwarong bjo bjalo bjo fošagetšego mola ba bo utela molekane yo a se nago molato. Go dira bjalo go bontšha go se botege. Ela hloko mantšu a Kgoši e botegago Dafida a rego: “Ga se ka dula le batho ba maaka; ga ke tsene mo go nago le bao ba utago seo ba lego sona.” (Psalme 26:4) Ge e ba o le lenyalong, le ka mohla o se ke wa kopanela boitshwarong bjoo bo ka dirago gore o leke go uta seo o lego sona go molekane wa gago!
7, 8. Ke mehlala efe ya ka Beibeleng yeo e ka thušago bana go ithuta bohlokwa bja go botega?
7 Batswadi ba bontšha bohlale ka go diriša mehlala ya Beibele ge ba ruta bana ba bona ka bohlokwa bja go botega. Go na le dipego tša mehlala ya go se botege e bjalo ka ya Akane, yo a ilego a utswa gomme a leka go uta dilo tšeo a di utswitšego; Gehasi, yo a ilego a bolela maaka e le gore a holege ka tša ditšhelete; gotee le Judase, yo a ilego a utswa le go bolela maaka a mašoro ka go gobatša Jesu.
8 Ka lehlakoreng le lengwe, go na le dipego tša mehlala e mebotse ya go botega e bjalo ka ya Jakobo, yoo a ilego a kgothaletša barwa ba gagwe go bušetša tšhelete yeo ba e hweditšego ka mekotleng ya bona ka baka la gore o be a nagana gore mohlomongwe e ile ya tsentšhwa moo ka phošo; le mohlala wa Jefeta le morwedi wa gagwe, yo a ilego a hlompha keno ya tatagwe ka boikgafo bjo bogolo; le wa Jesu, yoo ka sebete a ilego a itsebatša pele ga sehlopha se sešoro sa bahlolampherefere e le gore boporofeta bo phethagatšwe gotee le go šireletša bagwera ba gagwe. (Genesi 43:12; Baahlodi 11:30-40; Johane 18:3-11) Mehlala ye e sego kae e ka nea batswadi tsebišo e bohlokwa e hwetšagalago ka Lentšung la Modimo, gomme seo se ka ba thuša go ruta bana ba bona go rata le go tšeela potego godimo.
9. Batswadi ba swanetše go phema’ng ge e ba ba nyaka go beela bana ba bona mohlala wa potego, gomme ke ka baka la’ng mohlala o bjalo o le bohlokwa?
9 Thuto e bjalo e nea batswadi boikarabelo bjo bohlokwa. Moapostola Paulo o ile a botšiša gore: “Lega go le bjalo, na wena o rutago yo mongwe, ga o ithute? Wena yo a bolelago gore: “O se ke wa utswa,” na o a utswa?” (Baroma 2:21) Batswadi ba bangwe ba dira gore bana ba bona ba gakanege ka go ba ruta gore ba botege mola bona ba sa botege. Ba ka ba ba lokafatša go utswa dilo tše dinyenyane le go bolela maaka ka gore: “Go ba gona, beng ba lebenkele, kgwebo goba mokgatlo o itšego ba letetše gore batho ba tšee dilo tše” goba ba ka re: “E be e fo ba maakanyana a sa rego selo.” Go bolela therešo, bohodu ke bohodu, go sa šetšwe gore selo seo motho a se utswitšego ke se senyenyane gakaakang, le gore maaka ke maaka go sa šetšwe gore ke a makaakang. * (Bala Luka 16:10) Bana ba akgofa go bona boikaketši gomme bo ka ba gobatša kudu. (Baefeso 6:4) Lega go le bjalo, ge ba ithuta potego ka go latela mehlala ya batswadi ba bona, go ka direga gore ba godiše Jehofa lefaseng le le le sa botegego.
POTEGO KA PHUTHEGONG
10. Ke ditemošo dife tšeo re swanetšego go di ela hloko ge re boledišana ka potego le badumedigotee le rena?
10 Go kopanela le Bakristegotee le rena go re nea dibaka tše dintši tša gore re hlagolele potego. Ka ge re ithutile go Kgaolo 12, re swanetše go ba šedi tseleng yeo re dirišago mpho ya rena ya go bolela, kudukudu ge re na le bana babo rena le dikgaetšedi tša moya. Go fo ipolelela ditaba go ka fetoga lesebo le kotsi gabonolo gaešita le go thomeletša! Ge e ba re bolela ka taba yeo re sa kgonthišegego ka yona, re ka ba re thuša go phatlalatša maaka, ka gona go kaone gore re ele molomo wa rena hloko. (Diema 10:19) Ka lehlakoreng le lengwe, re ka ba re tseba selo se itšego e le sa kgonthe, eupša seo ga se bolele gore re swanetše go bolela ka sona. Ka mohlala, go ka direga gore taba yeo ga e nyake rena, goba go ka se bontšhe botho go bolela ka yona. (1 Bathesalonika 4:11) Batho ba bangwe ba lokafatša go hloka ga bona botho ka go bolela gore ke potego, eupša ka mehla mantšu a rena a swanetše go dula e le a kgahlišago le a nago le botho.
11, 12. (a) Ke ka ditsela dife batho ba bangwe bao ba dirago sebe se segolo ba thatafatšago boemo bjoo? (b) Ke maaka afe ao Sathane a a kgothaletšago ka dibe tše dikgolo, gomme re ka lwantšhana bjang le ona? (c) Re ka bontšha bjang gore re botegela mokgatlo wa Jehofa?
11 Go bohlokwa kudu gore re botegele bao ba etelelago pele ka phuthegong. Batho ba bangwe bao ba ilego ba dira sebe se segolo ba thatafatša boemo bjoo ka go leka go bipa sebe sa bona le go botša bagolo ba phuthego maaka ge ba botšišwa ka sona. Batho ba bjalo ba ile ba ba ba thoma go phela maphelo a mabedi, ba itira eka ba hlankela Jehofa mola ba phegelela tsela ya go dira sebe se segolo. Ge e le gabotse, tsela e bjalo e dira gore bophelo bja motho e be bja bofora. (Psalme 12:2) Batho ba bangwe ba botša bagolo karolo e itšego ya therešo mola ba uta ditaba tše bohlokwa. (Ditiro 5:1-11) Gantši go se botege mo go bjalo go thoma ka go dumela maaka ao Sathane a a kgothaletšago.
12 Le gona go bohlokwa gore re botegele mokgatlo wa Jehofa ge re araba dipotšišo tšeo di ngwadilwego fase. Ka mohlala, ge re bega bodiredi bja rena bja tšhemo, re swanetše go kgonthiša gore re bolela therešo. Ka mo go swanago, ge re tlatša kgopelo ya tokelo ya tirelo e itšego, le ka mohla ga se ra swanela go nea tsebišo e sa nepagalago mabapi le boemo bja rena bja kgonthe bja tša maphelo goba sebopego le ge e le sefe sa bophelo bja rena.
13. Re ka kgomarela bjang potego ge e ba re tsenela kgwebo le modumedigotee le rena?
13 Potego ya rena go badumedigotee le rena e akaretša le ditabeng tša kgwebo. Ka dinako tše dingwe, bana babo rena le dikgaetšedi ba Bakriste ba ka tsenela kgwebo gotee. Ba swanetše go ba šedi gore ditaba tše bjalo di se tsenatsenane le borapedi bja bona bjoo bo dirwago Holong ya Mmušo goba bodireding bja tšhemo. Tswalano e bjalo ya kgwebo e ka ba e swanago le ya magareng ga mothwadi le mothwalwa. Ge e ba re thwala bana babo rena goba dikgaetšedi, re swanetše go ba šedi gore re ba swara ka potego, ka go ba lefelela ka nako, ka go ba nea tšhelete yeo le dumelelanego ka yona le ditshwanelo tšeo di rulagantšwego goba tšeo di nyakegago go ya ka molao. (1 Timotheo 5:18; Jakobo 5:1-4) Ka lehlakoreng le lengwe, ge e ba re thwetšwe ke ngwanabo rena goba kgaetšedi, re swanetše go phetha modiro woo o sepedišanago le mogolo wa rena. (2 Bathesalonika 3:10) Ga se ra letela gore re swarwe ka tsela e itšego e kgethegilego ka baka la tswalano ya rena ya moya, e le bjalo ka ge eka mothwadi wa rena o gapeletšega gore a re nee nako e oketšegilego ya go ikhutša, ditshwanelo goba dilo tše dingwe tšeo di sa hwetšwego ke bašomi ba bangwe.
14. Ge Bakriste ba tsenela kgwebo ya mohlakanelwa, ke mogato ofe o bohlale woo ba ka o gatago, le gona ka baka la’ng?
14 Go thwe’ng ge e ba kgwebo ya rena e le ya mohlakanelwa, mohlomongwe e akaretša go dira dipeeletšo goba kadimo ya tšhelete? Beibele e nea molao wa motheo o bohlokwa le o holago ka gore: Ngwalang tumelelano! Ka mohlala, ge Jeremia a be a reka tšhemo, o ile a ngwala lengwalo la bohlatse leo le nago le dihlatse, gomme a le boloka lefelong le le šireletšegilego e le gore a ka le diriša nakong e tlago. (Jeremia 32:9-12; bona le Genesi 23:16-20.) Ge o tsenela kgwebo le badumedigotee le wena, go ngwala fase dilo ka botlalo lengwalong leo le lokišeditšwego, leo le saennwego gotee le leo le nago le dihlatse ga go bolele gore ga le botane. Go e na le moo, go thuša go thibela go se kwešišane, go nyama gotee le go se dumelelane mo go ka tšwelelago gomme gwa baka dikarogano. Bakriste le ge e le bafe bao ba tsenelago kgwebo gotee ba swanetše go dula ba gopola gore ga go kgwebo le ge e le efe yeo e swanetšego go senya botee le khutšo ya phuthego. *
POTEGO LEFASENG
15. Jehofa o ikwa bjang ka mekgwa ya kgwebo e sa botegego, gomme Bakriste ba swanetše go arabela bjang mekgweng e bjalo e tlwaelegilego?
15 Potego ya Mokriste ga se ya lekanyetšwa feela ka phuthegong. Paulo o itše: “Re rata go itshwara ka go botega dilong tšohle.” (Baheberu 13:18) Mmopi wa rena o nyaka gore re botege ditabeng tša lefase tša kgwebo. Ka pukung ya Diema feela, go bolelwa gane ka dikala tša bofora. (Diema 11:1; 16:11; 20:10, 23) Mehleng ya bogologolo, go be go tlwaelegile go diriša dikala ditabeng tša kgwebo e le gore go elwe boima bja dilo tšeo di rekilwego le tšhelete yeo e bego e dirišwa go reka dilo tšeo. Barekiši ba sa botegego ba be ba ka diriša mehuta e mebedi ya dikala le sekala seo se sa nepagalago e le gore ba ka fora le go hlalefetša bareki ba bona. * Jehofa o hloile ditiro tše bjalo! E le gore re dule leratong la gagwe, re swanetše go phema ka gohle mekgwa le ge e le efe e sa botegego ya kgwebo.
16, 17. Ke dibopego dife tša go se botege tšeo di tlwaelegilego lefaseng lehono, gomme Bakriste ba therešo ba ikemišeditše go dira’ng?
16 Ka ge Sathane e le mmuši wa lefase le, ga re makatšwe ke gore re aparetšwe ke go se botege. Letšatši le lengwe le le lengwe re ka lebeletšana le diteko tša gore re se botege. Ge batho ba tlatša mangwalo a go kgopela mošomo, go tlwaelegile gore ba ngwale maaka, ba feteletše dilo, ba itlhamele dilo tšeo ba rego ba kgona go di dira gomme ba be ba bolele maaka ka boitemogelo bja bona. Ge batho ba tlatša difomo tša go huduga, tša metšhelo, tša inšurense, bjalobjalo, gantši ba nea dikarabo tša bofora e le gore ba hwetše seo ba se nyakago. Barutwana ba bantši ga ba botege ditlhahlobong, goba ge ba ngwala ditaodišo le dipego tša sekolong ba ka ya Inthaneteng gomme ba tšea selo seo ba se hweditšego moo, ke moka ba ngwalolla modiro wa motho yo mongwe go le bjalo ka ge eka o tšweleditšwe ke bona. Le gona ge batho ba dirišana le bahlankedi ba sa botegego, gantši ba ba nea letsogo-le-kobong e le gore ba hwetše seo ba se nyakago. Ga re makale ge re bona boitshwaro bjo bo bjalo lefaseng leo batho ba bantši e lego “baithati, barati ba tšhelete . . . [le] ba go se rate go loka.”
17 Bakriste ba therešo ba ikemišeditše go se kopanele mekgweng yeo. Ka dinako tše dingwe seo se dirago gore potego e be tlhohlo ke gore bao ba phelago ka ditsela tše bjalo tša go se botege go bonagala ba atlega gaešita le go hwetša mehola lefaseng la lehono. (Psalme 73:1-8) Go sa dutše go le bjalo, Bakriste ba ka goga ka kgara ditabeng tša ditšhelete ka baka la go nyaka go dula ba botega “dilong tšohle.” Na seo se swanelwa ke boikgafo bjoo? Ruri go bjalo! Eupša ka baka la’ng? Ke ditšhegofatšo dife tšeo di tlišwago ke go itshwara ka potego?
DITŠHEGOFATŠO TŠA GO BA YO A BOTEGAGO
18. Ke ka baka la’ng go ba le botumo bja go botega go le bohlokwa kudu?
18 Ga go na selo se bohlokwa bophelong go feta go tsebja o le motho yo a botegago. (Bona lepokisi le rego: “Na ke Botega Gakaaka’ng?”.) Le gona akanya ka se
19. Tsela ya bophelo ya potego e ka kgoma bjang letswalo la rena le tswalano ya rena le Jehofa?
19 Go sa šetšwe gore seo se a go diragalela goba go se bjalo, o tla hwetša gore potego e tliša mehola e megolo. O tla ba le letswalo le le hlwekilego. Paulo o ngwadile gore: “Re holofela gore re na le letswalo le botegago.” (Baheberu 13:18) Go feta moo, botumo bja gago bo tla lemogwa ke Tatago rena yo lerato wa legodimong, e bile o rata batho bao ba botegago. (Bala Psalme 15:1, 2; Diema 22:1) Ee, go ba yo a botegago go go thuša gore o dule leratong la Modimo, le gona re ka se hwetše moputso o fetago woo. Anke re hlahlobeng taba e tswalanego le yeo: Pono ya Jehofa ka mošomo.
^ par. 9 Ka phuthegong, go bolela maaka a lego molaleng le a mašoro
^ par. 14 Mabapi le seo o swanetšego go se dira ge go eba le mathata kgwebong, bona Go Rarolla Dingangišano Ditabeng tša Kgwebo.
^ par. 15 Ba be ba diriša sekala se sengwe ge ba reka dilo mola ba diriša se sengwe ge ba rekiša, ba ikhola ka ditsela tšeo ka bobedi. Mohlomongwe ba be ba diriša sekala ka letsogong leo e lego le letelele goba le boima go feta le lengwe e le gore ba ka radia moreki selong se sengwe le se sengwe seo ba se rekišago.
Ithute ka mo go oketšegilego
Ge Ngwana wa Gago a Bolela Maaka
O swanetše go dira’ng ge ngwana wa gago a bolela maaka? Sehlogo se se ahlaahla keletšo e theilwego Beibeleng yeo e ka go thušago go ruta ngwana wa gago bohlokwa bja go bolela therešo.


c: text/html

text:
Jehofa o Šegofatša Kudu Bao ba Ikgafago ka go Rata
MMOPI wa rena o file batho seriti ka go ba nea mpho e sa bapišwego le selo ya tokologo ya boikgethelo. Go oketša moo, o šegofatša kudu bao ka go hloka boithati ba dirišago tokologo ya bona ya boikgethelo go tšwetša pele borapedi bja therešo le bao ba tagafatšago leina la gagwe le lekgethwa le go thekga morero wa gagwe o mogolo. Jehofa ga a nyake gore re ikokobeletše yena ka go ikwa re gapeletšega goba ka go ithola kgwara. Go e na le moo, o tšeela godimo kudu boineelo bja go tšwa pelong bjo bo tutuetšwago ke lerato la kgonthe le tebogo e tseneletšego.
Ka mohlala, ge Baisiraele ba be ba le lešokeng la Sinai, Jehofa o ile a ba laela gore ba age lefelo la borapedi. O itše: “Ntšhetšang Jehofa moneelo. Anke yo mongwe le yo mongwe wa pelo e ratago a o tliše gore e be moneelo o yago go Jehofa.” (Ek. 35:5) Moisiraele yo mongwe le yo mongwe o be a ka neela ka seo a ka se kgonago, le gona moneelo o mongwe le o mongwe wa boithatelo—go sa šetšwe gore e be e le eng goba o mokaakang—o be o ka dirišwa ka tsela ya maleba go tšwetša pele morero wa Modimo. Ba ile ba arabela bjang?
“Yo mongwe le yo mongwe yoo pelo ya gagwe e bego e mo šušumetša” le “yo mongwe le yo mongwe yoo moya wa gagwe o bego o mo hlohleletša” a tliša moneelo wa boithatelo, ‘yo mongwe le yo mongwe a dira seo ka pelo yeo e ratago.’ Banna le basadi ba ile ba tliša ka go rata dilo tše di latelago bakeng sa modiro wa Jehofa: dipelete, mangina, dipalamonwana, gauta, silifera, koporo, tlhale e talalerata, boya bjo bo tailwego ka mmala wa bophepolo bjo bohwibidu, lešela la mmala o mohwibiduhwibidu, lešela le boletiana la linene, boya bja pudi, matlalo a dikgapa ao a tailwego ka mmala o mohwibidu, matlalo a boleta, kota ya moduhlare, maswikana a bohlokwa, balesamo le makhura. Mafelelong, “ditlabakelo tšeo e be e le tše di lekanego modiro ka moka wo o bego o tla dirwa, e bile di feta tekanyo.”—Ek. 35:21-24, 27-29; 36:7.
Selo seo se ilego sa thabiša Jehofa kudu ke moya wa go nea ka go rata wa bao ba ilego ba thekga borapedi bja therešo, e sego dilo tšeo di bego di neetšwe. Le gona ba ile ba ithaopela go neela ka nako ya bona le matla a bona. Beibele e re “basadi ka moka bao ba bego ba na le dipelo tše bohlale ba ile ba ohla ka diatla tša bona.” Ee, “basadi ka moka ba dipelo tše bohlale ba šušumeletšega go ohla boya bja pudi.” Go feta moo, Jehofa o ile a nea Betsalele “bohlale, kwešišo, tsebo le bokgoni bja mošomo o mongwe le o mongwe wa diatla.” Ge e le gabotse, Modimo o ile a nea Betsalele le Oholiaba bokgoni bjo bo nyakegago bja go dira mešomo ka moka yeo ba bego ba laetšwe go e dira.—Ek. 35:25, 26, 30-35.
Ge Jehofa a be a botša Baisiraele gore ba ntšhe moneelo, o be a kgodišegile ka botlalo gore “yo mongwe le yo mongwe wa pelo e ratago” o be a tla thekga borapedi bja therešo. Ke moka o ile a šegofatša kudu bao ba ilego ba ikgafa ka go rata ka go ba nea tlhahlo le lethabo le legolo. Ka go re’alo, Jehofa o ile a bontšha gore ge a šegofatša moya wa boikgafo wa bahlanka ba gagwe, o kgonthišetša gore o ba nea bokgoni le didirišwa tše di nyakegago go phethagatša thato ya gagwe. (Ps. 34:9) Ge o dutše o hlankela Jehofa ka go hloka boithati, ruri o tla šegofatša moya wa gago wa boikgafo.

robotstxt: allowed

filter: keep


text:
BOPHELO BJA BOKRISTE
Kamoo re ka Neago Dikarabo tše Dibotse
Dikarabo tše dibotse di aga phuthego. (Rom 14:19) Le gona di hola bao ba di neago. (Die 15:23, 28) Ka baka leo, re swanetše go leka gore re arabe bonyenyane gatee sebokeng se sengwe le se sengwe. Ke therešo gore re ka se kgethwe go araba nako le nako ge re emišitše letsogo. Ka gona, go kaone gore o lokišetše dikarabo tše mmalwanyana.
Karabo e botse . . .
e bonolo, e a kwagala e bile ke e kopana. Gantši e ka newa ka metsotswana e 30 goba ka tlase ga moo
e kwagala gakaone ge motho a araba ka mantšu a gagwe
ga se go bušeletša karabo yeo e šetšego e filwe
Ge e ba o kgethwa pele gore o arabe, . . .
nea karabo e bonolo le e lebanyago
Ge e ba potšišo e šetše e arabilwe, o ka . . .
bontšha kamoo lengwalo le le bontšhitšwego le sepedišanago le ntlha yeo e ahlaahlwago
bolela kamoo taba yeo e kgomago maphelo a rena
hlalosa kamoo taba yeo e ka dirišwago ka gona
bolela ka bokopana phihlelo yeo e gatelelago ntlha ya bohlokwa


text:
KGAOLO 132
“Ka Kgonthe yo e be e le Morwa wa Modimo”
MATEO 27:45-56 MAREKA 15:33-41 LUKA 23:44-49 JOHANE 19:25-30
JESU O HWELA KOTENG
GO DIREGA DITIRAGALO TŠE DI SA TLWAELEGAGO GE JESU A EHWA
Bjale ke “iri ya botshelela,” goba thapama. Leswiswi le le sa tlwaelegago le “aparela naga ka moka go ba go fihla ka iri ya senyane,” e lego iri ya boraro thapama. (Mareka 15:33) Leswiswi le leo le boifišago ga se la bakwa ke go swifala ga letšatši. Seo se direga ge kgwedi e mpsha e dula, eupša bjale ke sehla sa Paseka, nakong ya ge kgwedi e tletše. Le gona leswiswi le le tšea nako e telele go feta metsotso e sego kae ya go swifala ga letšatši. Ka gona Modimo ke yena a bakilego leswiswi le!
Nagana kamoo se se kgomago bao ba kwerago Jesu. Nakong ya ge go swifetše, basadi ba bane ba tla koteng ya tlhokofatšo. Bona ke mmago Jesu, Salome, Maria Magdalena le Maria mmago moapostola Jakobo yo Monyenyane.
Moapostola Johane o na le mmago Jesu yo a llago ‘hleng ga kota ya tlhokofatšo.’ Maria o bogetše morwa wa gagwe yo a mmelegego le yo a mo hlokometšego ge a le gare a lekeletše koteng a ekwa bohloko. Go yena, go bjalo ka ge eka o hlabja ke “tšhoša e telele.” (Johane 19:25; Luka 2:35) Lega go le bjalo, go sa šetšwe gore Jesu o kwa bohloko kudu, o nagana ka go hlokomelwa ga mmagwe. O leka go dumela ka hlogo a lebeletše Johane gomme o botša mmagwe o re: “Wena mosadi, bona morwa wa gago!” Ke moka, e le ge a dumela ka hlogo a lebeletše Maria, o botša Johane o re: “Bona mmago!”—Johane 19:26, 27.
Jesu o laela moapostola wa gagwe yo a mo ratago kudu gore e be yena a hlokomelago mmagwe yo go bonagalago e le mohlologadi. Jesu o tseba gore bana babo ka motswadi o tee, e lego barwa ba Maria, ga se ba hlwa ba dumela go yena. Ka gona o dira ditokišetšo tša gore mmagwe a hlokomelwe mmeleng le gore a hlokomelwe ka dilo tša moya. Ruri o bea mohlala o mobotse kudu!
Ge leswiswi le yela go fela, Jesu o re: “Ke nyorilwe.” Ge a re’alo o phethagatša mangwalo. (Johane 19:28; Psalme 22:15) Go ka thwe Jesu o a lemoga gore Tatagwe ga a sa mo šireleditše e le gore potego ya Morwa wa gagwe e lekwe ka botlalo. Kriste o goeletša ka Searama seo mohlomongwe e lego mmolelo wa Galilea, o re: “Eli, Eli, lama sabakthani?” yeo e bolelago gore: “Modimo wa ka, Modimo wa ka, o ntlogeletše’ng?” Ba bangwe bao ba emego kgauswi ga ba mo kwe gabotse gomme ba re: “Ekwang! O bitša Eliya.” Yo mongwe wa bona o a kitima, a hlomela sepontšhe seo se innwego ka beineng ya bodila lehlakeng, gomme a e nweša Jesu. Eupša ba bangwe ba re: “Mo tlogeleng! A re boneng ge e ba Eliya a tla tla a mo theoša.”—Mareka 15:34-36.
Ke moka Jesu o a goeletša o re: “Go phethegile!” (Johane 19:30) Ee, o phethile tšohle tšeo Tatagwe a bego a mo rometše go tlo di dira lefaseng. Mafelelong, Jesu o re: “Tate, ke gafela moya wa ka diatleng tša gago.” (Luka 23:46) Ka gona Jesu o gafela Jehofa bophelo bja gagwe, a kgodišegile gore Modimo o tla mmušetša bjona. E le ge Kriste a botile Modimo ka mo go feletšego, o inamiša hlogo ke moka a hwa.
Ge seo se direga, go ba le tšhišinyego e kgolo kudu ya lefase yeo e phatlolago maswika. Ke e matla kudu moo e lego gore mabitla ao a lego ka ntle ga Jerusalema a a bulega gomme ditopo tšeo di lego ka go ona di tšwela ka ntle. Bafeti ka tsela bao ba bonago ditopo di le ka ntle ba tsena “motseng o mokgethwa” gomme ba bega seo ba sa tšwago go se bona.—Mateo 12:11; 27:51-53.
Ge Jesu a ehwa, seširo se setelele se boima seo se aroganyago Lefelo le Lekgethwa le Sekgethwakgethwa ka tempeleng se a gagoga sa tšwa diripa tše pedi, go tloga godimo go ya fase. Tiragalo ye e makatšago e bonagatša kgalefo ya Modimo go bao ba bolailego Morwa wa gagwe gomme e bontšha gore bjale go a kgonega go tsena ka Sekgethwakgethweng, e lego legodimo ka bolona.—Baheberu 9:2, 3; 10:19, 20.
Go a kwagala ge batho ba tšhoga kudu. Molaodi wa madira yo a bego a mo hlokometše ge a bolawa o re: “Ka kgonthe motho yo e be e le Morwa wa Modimo.” (Mareka 15:39) A ka ba a be a le gona ge Jesu a be a sekišwa ke Pilato nakong ya ge go be go ahlaahlwa taba ya ge e ba Jesu e le Morwa wa Modimo goba go se bjalo. Bjale o kgodišegile gore Jesu o lokile le gore ge e le gabotse ke Morwa wa Modimo.
Ba bangwe bao ba makaditšwego ke ditiragalo tše tšeo di sa tlwaelegago ba ya magae, ba “itshetla dihuba” e le leswao la gore ba nyamile kudu e bile ba lewa ke dihlong. (Luka 23:48) Gare ga bao ba bogetšego ba le kgojana go na le barutiwa ba bantši ba basadi bao ka dinako tše dingwe ba bego ba sepela le Jesu. Le bona ba kwešitšwe bohloko kudu ke ditiragalo tše ka moka tše bohlokwa kudu.
Ithute ka mo go oketšegilego
Jesu—Lebaka Leo ka Lona a Ilego a hwa
Ke ka baka la’ng Jesu a ile a swanelwa ke go tlaišega le go hwa? Lebaka la gona le ka kgoma bophelo bja gago kudu.
Maria o Ile a Kgotlelela Tšhoša
Mohlala wa Maria, mmago Jesu, o ka go thuša ge e ba o lebeletšane le “tšhoša e telele” ya manyami.


text:
Kakaretšo ya Ditaba tša Molao Nageng ya Eritrea
Dihlatse tša Jehofa di tlaišwa o šoro nageng ya Eritrea. Ga e sa le naga ye e thoma go ikemela ka 1993, mmušo wa Eritrea o tšwela pele o golega le go tlaiša Dihlatse tša Jehofa. Taelo ya mopresitente yeo e ntšhitšwego ka di-25 tša October, 1994, e ile ya bolela gore Dihlatse nageng ya Eritrea “ga e sa le badudi ba naga ye” ka ge di gana go tšea karolo medirong ya dipolotiki le go gana go ingwadišetša go tsenela bošole. Ka baka la se, mmušo o ile wa tšeela Dihlatse ditokelo tša tšona tša motheo tša go ba badudi ba naga.
Go tlaišwa ga Dihlatse ka mengwaga e mentši go dirile gore tše dintši tša tšona di tšhabe nageng ye. Dihlatse tšeo di šetšego nageng ye di dula ka go se lokologe ka ge di tšhoga go tlaišwa e bile di dira mediro ya tšona ya bodumedi ka šedi. Ka mengwaga e mentši, balaodi ba ba mmušo wa Eritrea ba be ba dutše ba golega Dihlatse tša Jehofa, tše dingwe di be di golegwa ka ge di ganne go tsenela bošole ka baka la letswalo, tše dingwe di golegwa ka baka la ge di gana go tlogela go bokana dibokeng tša tšona tša bodumedi, tše dingwe di golegwa ka baka la ge di sa nyake go tlogela go boledišana le batho ba bangwe ka Beibele le ka mabaka a mangwe ao a sa bolelwego. Go golegwa le batšofadi, gomme ka dinako tše dingwe go golegwa le bana. Banna ba bararo ba Dihlatse ba šetše ba feditše mengwaga e fetago e 20 ba golegilwe. Ga go le o tee wa bona yo a ilego a sekišwa le go bonwa molato goba go fiwa kotlo ya mengwaga e itšego kgolegong.
Go tlaišwa ga Dihlatse tša Jehofa nageng ya Eritrea go dirile gore dinaga tše dingwe di tsene taba ye. Bahlankedi ba mmušo ba Afrika, Yuropa le United States ba ile ba boledišana ka taba ye le balaodi ba mmušo ba Eritrea, eupša mmušo ga se wa dira selo ka taba ye. Dihlatse le tšona di ile tša dira dikgopelo tše dintši go balaodi ba mmušo motseng mošate wa Eritrea e lego Asmara gore di be le dipoledišano tša go rarolla mathata a, eupša mmušo ga o nyake go kopana le tšona.


text:
Ruta Bana ba Gago
O be a Nyaka go Thuša
NA O tseba motho yo a itšego yo a kilego a babja kudu?— Na o ile wa ikwa eka o ka dira selo se itšego go mo thuša?— Go thwe’ng ge e ba a be a e-tšwa nageng e nngwe goba e le wa bodumedi bjo bo fapanego le bja gago? Na o be o sa dutše o tla rata go mo thuša gore a fole?— Ngwanenyana yo a bego a dula nageng ya Isiraele mo e ka bago nywageng e 3 000 e fetilego o ile a dira bjalo. Anke re bolele ka seo se diregilego ka nako yeo.
Gantši Isiraele ya bogologolo e be e e-lwa le naga yeo ba bego ba agile kgaufsi le yona ya Siria moo ngwanenyana yo a bego a dula gona. (1 Dikxoši 22:1) Ka letšatši le lengwe Basiria ba ile ba tla Isiraele gomme ba thopa ngwanenyana yo. O išwa Siria, moo a fetogago mohlanka wa mosadi wa Naamane, molaodi wa madira a Siria. Naamane o na le bolwetši bjo šoro bjo bo bitšwago lephera, bjoo bo ka dirago gore nama ya motho e ngwathege.
Ngwanenyana wa mohlanka o botša mosadi wa Naamane kamoo monna wa gagwe a ka fodišwago ka gona. O re: ‘Ge e ba Naamane a be a ka ya Samaria, moporofeta wa Jehofa e lego Elisa a ka mo fodiša lephera la gagwe.’ Tsela yeo ngwanenyana wa mohlanka a hlalosago Elisa ka yona e dira gore Naamane a dumele gore moporofeta yoo a ka kgona go mo fodiša e le ruri. Ka gona, ka tumelelo ya Benehadada, kgoši ya Siria, Naamane o tšea leeto le letelele la mo e ka bago dikhilomithara tše 150 go yo nyaka Elisa a e-na le bahlokomedi ba bangwe ba gagwe.
Sa pele, ba ya go Jorama, kgoši ya Isiraele. Ba mmontšha lengwalo la Kgoši Benehadada leo le kgopelago gore Naamane a thušwe. Eupša Jorama ga a na tumelo go Jehofa goba go moporofeta Elisa. Jorama o nagana gore Benehadada o leka go thoma ntwa. Ge Elisa a e-kwa taba ye, o botša Kgoši Jorama gore: “A a tlê xo nna.” Elisa o nyaka go bonagatša matla a Modimo ka go fodiša Naamane bolwetši bja gagwe bjo šoro.—2 Dikxoši 5:1-8.
Ge Naamane a fihla ntlong ya Elisa ka dipere tša gagwe le dikoloi tša ntwa, Elisa o romela moromiwa gore a mmotše gore: ‘O swanetše go hlapa gašupa Nokeng ya Jorodane gomme o tla fola.’ Naamane o a galefa. O letetše gore Elisa a tšwe, a iše letsogo la gagwe kua le kua godimo ga lephera e le gore le fole. Go e na le moo, o bona moromiwa wa gagwe feela! Ka gona Naamane o a tloga a galefile gomme o boela gae.—2 Dikxoši 5:9-12.
O be o tla dira’ng ge nkabe o be o le yo mongwe wa bahlanka ba Naamane?— Bahlanka ba gagwe ba ile ba mmotšiša gore: ‘Ge nkabe Elisa a go kgopetše selo se thata, na o be o ka se se dire? Ka gona, ke ka baka la’ng o sa dire selo se se bonolo—go fo hlapa gomme o fole?’ Naamane o a ba theetša. A ‘fologela nokeng ya Jorodane, a nwelela gašupa gomme mmele wa gagwe wa boela wa ba bjalo ka wa lesogana le lefsa.’
Naamane o boela go Elisa gomme o re: “O tsebê xore nna ke lemoxile xe mo lefaseng ka moka xò se’ Modimo xe e se xo Isiraele.” O holofetša Elisa gore le ka mohla a ka se “hlwê [a] iša didimo medimong e šele, xe e se Morêna.”—2 Dikxoši 5:13-17.
Na o ka rata go thuša motho yo mongwe go ithuta ka Jehofa le ka seo a ka se dirago, go etša ge ngwanenyana yo a dirile?— Ge Jesu a be a le mo lefaseng, monna yo a bego a e-na le lephera o ile a bontšha tumelo go yena gomme a re: ‘Ge e ba o tloga o nyaka go nthuša, o ka nthuša.’ Na o a tseba gore Jesu o mo arabile ka go re’ng?— “Ke a rata.” Ke moka Jesu o ile a mo fodiša, go etša ge Jehofa a ile a fodiša Naamane.—Mateo 8:2, 3.
Na o tseba ka lefase le lefsa leo Jehofa a tlago go le bopa leo go lona batho ba tlago go ba le bophelo bjo bobotse bja mmele le go phela ka mo go sa felego?— (2 Petro 3:13; Kutollo 21:3, 4) Ka gona, ruri o tla rata go botša ba bangwe ka ditaba tše tše di kgahlišago!


text:
Dithero tša Mohlala
PHAFOGA!
Kgatišo e sepedišwago: Tokollo ye ya Phafoga! e hlalosa taba e kgahlišago kudu. [Nea mong wa ntlo kopi ya Phafoga!]
Potšišo: Na o be o tseba gore Dihlatse tša Jehofa di fetolela dikgatišo tša tšona ka maleme a fetago a 750?
Lengwalo: Kut 14:6
PHAFOGA!
Potšišo: Na o nagana gore molao wo wa motheo o ka thuša ge go nyakega gore banyalani ba boledišane ka bothata bjo itšego?
Lengwalo: Jak 1:19
Kgatišo e sepedišwago: [Bontšha motho yo o boledišanago le yena sehlogo seo se lego go letlakala 10.] Sehlogo se se ahlaahla melao e mengwe ya motheo ya Beibele yeo e lego mabapi le taba ye.
DIPAMPIŠANA
Potšišo: Hle bona potšišo ye. [Bala dikarabo tše di bontšhitšwego letlakaleng la mathomo la pampišana.] Wena o nagana’ng?
Lengwalo: [Le tšweleditšwe go letlakala 2 la pampišana]
Kgatišo e sepedišwago: Pampišana ye e hlalosa seo lengwalo leo le ka se bolelago go wena.
ITIRELE THERO
Potšišo:
Lengwalo:
Kgatišo e sepedišwago:


text:
Dula o Lwela Gore Modimo a go Šegofatše
“O lwele le Modimo le batho gomme wa feleletša o fentše.”
DIKOPELO: 60, 38
1, 2. Bahlanka ba Jehofa ba swanetše go lwantšhana le diteko dife?
GO TLOGA ka motho wa pele yo a bego a botega e lego Abele go fihla mehleng yeno, barapedi bao ba botegago ba be ba dutše ba katana. Moapostola Paulo o ile a ngwalela Bakriste ba Baheberu gore ba ile ba ‘kgotlelela ba ba ba wela ditekong tše šoro’ ge ba dutše ba lwela go amogelwa le go šegofatšwa ke Jehofa. (Baheb. 10:32-34) Paulo o ile a bapetša go katana ga Bakriste le go katana ga babapadi bao ba bego ba phadišana dipapading kua Gerika, tše bjalo ka go kitima, papadi ya go lwa ka go wišana le ya matswele. (Baheb. 12:1, 4) Lehono, re lebelong leo le išago bophelong gomme re lebeletšana le baganetši bao ba nyakago go re šitiša, go re kgopa, go re wišetša fase le go re amoga lethabo le ditšhegofatšo tša nakong e tlago.
2 Sa pele, re lwa ntwa e šoro le Sathane le lefase la gagwe le kgopo. (Baef. 6:12) Ke gabohlokwa gore re lwantšhe “dilo tše di tsemilwego” tša lefase. Dilo tšeo di akaretša dithuto, difilosofi, ditiro tše di gobatšago tše bjalo ka boitshwaro bjo bo gobogilego, go kgoga, go nwa kudu le go diriša dihlaretagi gampe. Gape re swanetše go dula re lwantšha mafokodi a rena gotee le go nyama.
3. Modimo o re tlwaetša bjang go lwa le manaba a rena?
3 Na ruri go a kgonega go lwantšha baganetši bao ba matla? Ee, eupša go nyakega gore re katane. A diriša mohlala wa ramatswele wa mehleng ya bogologolo, Paulo o itše: “Tsela yeo ke otlago ka yona ke ya gore ke se itie moya.” (1 Bakor. 9:26) Re swanetše go lwa le manaba a rena go etša ge ramatswele a elwa le mophenkgišani wa gagwe. Jehofa o a re tlwaetša e bile o a re thuša ntweng ya rena. O re nea ditaelo tšeo di phološago maphelo ka Lentšung la gagwe. O re thuša gape ka dikgatišo tšeo di theilwego Beibeleng, diboka tša Bokriste gotee le dikopano tše dikgolo le tše dinyenyane. Na o diriša seo o ithutago sona? Ge e ba o palelwa ke go dira bjalo, go tla swana le ge o ‘itia moya,’ o sa lwantšhe lenaba la gago ka botlalo.
4. Re ka phema bjang go fenywa ke bobe?
4 Re swanetše go dula re phakgame ka gobane manaba a rena a ka re hlasela re sa letela le go re gatelela ge re nyamile. Beibele e re lemoša ka gore: “O se ke wa itesa o fenywa ke bobe, eupša tšwela pele o fenya bobe ka botse.” (Baroma 12:21) Kgothatšo ya gore re se ke ra ‘itesa re fenywa ke bobe’ e bontšha gore re ka kgona go fenya bobe. Re ka kgona ge e ba re dula re bo lwantšha. Go fapana le moo, re ka fenywa ke Sathane, lefase la gagwe le kgopo le mafokodi a rena ge e ba re ineela gomme re tlogela go lwa. Le ka mohla o se ke wa dumelela Sathane a go tšhošetša gore o nyeme moko o be o fenywe.
5. (a) Ke’ng seo se ka re thušago go dula re lwela go hwetša tšhegofatšo ya Modimo? (b) Re tlo ithuta ka batho bafe ba ka Beibeleng?
5 E le gore bao ba lwago ba atlege, ga se ba swanela go lebala lebaka la bona la go lwa. E le gore ba amogelwe le go šegofatšwa ke Modimo, ba swanetše go dula ba nagana ka kgonthišetšo yeo re balago ka yona go Baheberu 11:6, e rego: “Yo a batamelago Modimo o swanetše go dumela gore o gona le gore e ba moputsi wa bao ba mo tsomago ka phišego.” Lediri la Segerika leo le fetoletšwego e le “tsomago ka phišego” le bontšha go šoma ka thata. (Dit. 15:17) Mangwalo a re botša ka mehlala e mebotse ya banna le basadi bao ba ilego ba šoma ka thata gore ba tsome tšhegofatšo ya Jehofa. Jakobo, Ragele, Josefa le Paulo ba ile ba lebeletšana le maemo ao a bego a ba nyamiša le go ba fetša matla. Lega go le bjalo, ba ile ba bontšha gore kgotlelelo e tliša ditšhegofatšo tšeo di humilego. Re ka ekiša bjang mehlala ye e mene e kgahlišago ya bao ba ilego ba katana?
KGOTLELELO E TLIŠA DITŠHEGOFATŠO
6. Ke’ng seo se thušitšego Jakobo go kgotlelela, gomme o ile a putswa bjang? (Bona seswantšho seo se lego mathomong a sehlogo.)
6 Mopatriareka Jakobo o ile a katana le go kgotlelela ka gobane o be a rata Jehofa, a tšeela dilo tša moya godimo e bile a dumela ka mo go feletšego kholofetšong ya Jehofa ya gore o tla šegofatša peu ya gagwe. (Gen. 28:3, 4) Ge Jakobo a be a na le mengwaga e ka bago e lekgolo o ile a lwa le morongwa yo a bego a le ka mmele wa nama gore a hwetše tšhegofatšo ya Jehofa. (Bala Genesi 32:24-28.) Na Jakobo ka boyena o be a na le matla le kgotlelelo tšeo di bego di nyakega gore a lwe le morongwa yo matla? Aowa. Eupša o be a tloga a katana gomme o ile a bontšha gore o be a ka se tšhabele teko! Ka gona, o ile a putswa ka baka la kgotlelelo ya gagwe. O ile a newa leina leo le bego le mo swanela la Isiraele, (leo le bolelago gore “Mokatana-le-Modimo”). Jakobo o ile a hwetša meputso e megolo yeo le rena re e nyakago, e lego go amogelwa le go šegofatšwa ke Jehofa.
7. (a) Ragele o ile a lebeletšana le boemo bofe bjo bo gateletšago? (b) Ragele o ile a dira’ng, gomme mafelelong a šegofatšwa bjang?
7 Mosadi yo a rategago wa Jakobo e lego Ragele, o be a fagahletše go bona kamoo Jehofa a bego a tla phethagatša seo a bego a se holofeditše monna wa gagwe. Eupša go be go bonala go na le tšhitišo yeo ba bego ba ka se kgone go e fenya. Ragele o be a se na bana. Mehleng ya gagwe, go se be le bana go be go lebelelwa e le thogako e kgolo. Ragele o ile a matlafatšwa bjang maikwelong le mmeleng gore a tšwele pele a lwantšhana le maemo ao a bego a nyamiša e bile a ka se kgone go a laola? O ile a dula a na le kholofelo gomme a tšwela pele a katana ka go rapela a tiišitše. Jehofa o ile a kwa thapelo ya Ragele e tšwago pelong gomme a feleletša a mo šegofaditše ka bana. Ga go makatše ge lekgeng le lengwe Ragele a ile a goeletša ka lethabo gore: ‘Ke lwele o šoro. Le gona ke fentše!’
8. Josefa o ile a lebeletšana le maemo afe a thata ka nako e telele, gomme tsela yeo a ilego a arabela ka yona e re beetše mohlala o mobotse bjang?
8 Ga go pelaelo gore mohlala wa go se šišinyege woo o beilwego ke Jakobo le Ragele o ile wa kgoma morwa wa bona Josefa kudu, wa tutuetša tsela yeo a bego a tla lebeletšana le diteko tša tumelo ya gagwe. Ge Josefa a be a na le mengwaga e 17, bophelo bja gagwe bo ile bja šarakana. Ka baka la lehufa, bana babo ba ile ba mo rekiša gore a yo ba lekgoba. Ka morago o ile a swanelwa ke go kgotlelela go swarwa ka go hloka toka ka mengwaga e mentši kgolegong kua Egipita. (Gen. 37:23-28; 39:7-9, 20, 21) Josefa ga se a ka a ineela manyaming; e bile ga se a ka a dula a bolokile sekgopi le go nyaka go itefeletša. Go e na le moo, o ile a tšwela pele a tsepamišeditše monagano le pelo ya gagwe tswalanong e šegofaditšwego yeo a bego a na le yona le Jehofa. (Lef. 19:18; Baroma 12:17-21) Mohlala wa Josefa o swanetše go re thuša. Ka mohlala, gaešita le ge re ile ra lebeletšana le maemo a thata bjaneng goba ge e ba go bonala maemo ao re lego go ona a sa holofetše, re swanetše go tšwela pele re katana le go kgotlelela. Re ka ba le kholofelo ya gore ge e ba re dira bjalo, Jehofa o tla re šegofatša.
9. Ka go ekiša Jakobo, Ragele le Josefa, re swanetše go dira maiteko afe e le gore re šegofatšwe ke Jehofa?
9 Nagana ka boemo bjoo o lebeletšanego le bjona bjo e ka bago e le teko go wena. Mohlomongwe o ka ba o swarwa ka go hloka toka, o kgethollwa goba o kwerwa. Goba teko yeo o lebeletšanego le yona e ka ba e le ya gore yo mongwe o go phara ka molato wa maaka, mohlomongwe ka baka la lehufa. Go e na le go nyema moko gore o fenywe, nagana ka seo se ilego sa thuša Jakobo, Ragele le Josefa gore ba tšwele pele ba hlankela Jehofa ba thabile. Modimo o ile a ba matlafatša le go ba šegofatša ka gobane ba ile ba tšwela pele ba bontšha gore ba tšeela dilo tša moya godimo. Ba ile ba tšwela pele ba katana le go dira dilo ka go dumelelana le dithapelo tša bona tšeo di tšwago pelong. Re phela kgauswi le bofelo bja tshepedišo ye e kgopo ya dilo; ka gona, re na le mabaka ao a kwagalago a go swarelela kholofetšong yeo e beilwego ka pele ga rena! Na o ikemišeditše go katana gore o amogelwe ke Jehofa bjalo ka ge eka o lwela seo?
IKEMIŠETŠE GO LWELA GO HWETŠA TŠHEGOFATŠO
10, 11. (a) Re ka swanelwa ke go lwela tšhegofatšo ya Jehofa ka ditsela dife? (b) Re tla thušwa ke’ng go dira diphetho tše bohlale gore re fenye ge re lwantšhana le manyami le ditšhitišo?
10 Ke maemo afe a mangwe ao a ka nyakago gore re lwele tšhegofatšo ya Jehofa? Boemo bjo bongwe bjoo ba bantši ba ilego ba lebeletšana le bjona ke bja go lwantšha mafokodi a bona. Ba bangwe ba ile ba swanelwa ke go šoma ka thata gore ba be le pono e botse ka bodiredi. Goba go ka direga gore le wena o swanelwa ke go kgotlelela, gaešita le ge o lwala goba o lewa ke bodutu. Ga re lebale gore ba bangwe ba katana le go lebalela motho yo a ba kgopišitšego goba a ba fošeditšego. Go sa šetšwe gore re hlanketše Jehofa ka nako e kaakang, ka moka ga rena re swanelwa ke go lwantšha dilo tšeo di ka re šitišago tirelong ya rena go Modimo, yo a putsago bao ba botegago.
11 Ke therešo gore e ka ba tlhohlo go dira diphetho tše dibotse le go phela ka tsela ya Bokriste. Go ka ba thata le go feta ge e ba dipelo tša rena tše boradia di re gogela tseleng e fošagetšego. (Jer. 17:9) Ge e ba o lemoga gore ka tsela e itšego o wela tseleng e fošagetšego, leka ka gohle go rapelela moya o mokgethwa. Thapelo le moya o mokgethwa di tla go nea matla a gore o phegelele tsela yeo o tsebago gore e lokile yeo Jehofa a ka e šegofatšago. Phela ka go dumelelana le dithapelo tša gago. Leka go bala karolo ya Beibele letšatši le letšatši gomme o iphe nako ya thuto ya motho ka noši le go swara Borapedi bja Lapa ka mehla.
12, 13. Bakriste ba babedi ba ile ba thušwa bjang go laola maikwelo ao a fošagetšego?
12 Go na le mehlala e mentši ya kamoo Lentšu la Modimo, moya wa gagwe o mokgethwa le dikgatišo tša rena tša Bokriste di thušitšego Bakriste go fenya maikwelo a fošagetšego. Mofsa yo mongwe o ile a bala sehlogo se se rego, “O ka Lwantšha Bjang Dikganyogo tše di Fošagetšego?” seo se tšwelelago ka go Phafoga! ya December 8, 2003. O ile a arabela bjang? O itše: “Ke lwa le go laola dikgopolo tšeo di fošagetšego. Ge ke be ke bala mantšu a rego ‘go tloga go le thata kudu go batho ba bantši go fenya dikganyogo tše di fošagetšego,’ seo se ile sa ntira gore ke ikwe ke le karolo ya borwarre. Ke ile ka bona gore ga ke noši.” Mofsa yo o ile a thušwa gape ke sehlogo seo se rego, “Mekgwa le ge e le Efe ya go Phela—Na Modimo o a e Amogela?” seo se tšweletšego ka go tokollo ya October 8, 2003. O hlalositše gore sehlogo seo se boletše gore go ba bangwe ntwa yeo e swana le “mootlwa nameng.” (2 Bakor. 12:7) Ge bafsa ba dutše ba lwela go itshwara gabotse, ba ka lebelela bokamosong ka kholofelo. Ka gona, mofsa yoo o tšwetše pele ka gore: “Ka lona lebaka leo, ke nagana gore nka dula ke botega letšatši le letšatši. Ke leboga Jehofa kudu ge a diriša mokgatlo wa gagwe go re thuša go lebeletšana ka katlego le tshepedišo ye e kgopo letšatši le letšatši.”
13 Ela hloko gape phihlelo ya kgaetšedi wa kua United States. O ngwadile gore: “Ke rata go le leboga ka go dula le re fepa ka seo re tlogago re se hloka ka nako e swanetšego. Ke dula ke ikwa eka dihlogo tše di tloga di ngwaletšwe nna. E šetše e le mengwaga e mentši ke dutše ke lwantšhana le kganyogo e matla ya seo Jehofa a se hloilego. Ka dinako tše dingwe, ke kwa eka nka ineela ka kgaotša go lwa. Ke a tseba gore Jehofa o na le kgaugelo e bile o a lebalela, eupša ka ge ke na le kganyogo e fošagetšego yeo ke e thabelago, ke nagana gore nka se kgone go hwetša thušo ya gagwe. Go lwantšha kganyogo ye ka mo go tšwelago pele go kgomile karolo e nngwe le e nngwe ya bophelo bja ka. . . . Ka morago ga go bala sehlogo seo se rego, ‘Na o na le “Pelo ya Gore o Tsebe” Jehofa?’ seo se lego ka Morokaming wa March 15, 2013, ke ile ka bona gore Jehofa o tloga a nyaka go nthuša.”
14. (a) Paulo o be a ikwa bjang ka go lwantšhana le mafokodi a gagwe? (b) Re ka atlega bjang ge re lwantšhana le mafokodi a rena a nama?
14 Bala Baroma 7:21-25. Paulo o be a tseba go tšwa phihlelong ya gagwe kamoo go ka bago thata go lwantšhana le dikganyogo le mafokodi a go se phethagale. Lega go le bjalo, o be a kgodišegile ka mo go feletšego gore a ka fenya ntwa ya gagwe ya ka gare ka go ithekga ka Jehofa ka thapelo le ka go bontšha tumelo sehlabelong sa Jesu sa topollo. Go thwe’ng ka rena? Le rena re ka atlega ge re dutše re lwantšhana le go se ineele mafokoding a rena. Bjang? Ka go ekiša Paulo, ka go ba le tumelo topollong le ka go ithekga ka Jehofa ka mo go feletšego e sego ka matla a rena.
15. Ke ka baka la’ng thapelo e ka re thuša go tšwela pele re botega le go kgotlelela diteko?
15 Go na le dinako tšeo Modimo a ka dumelelago gore re bontšhe kamoo re tlogago re tshwenyegile ka taba e itšego. Ka mohlala, go thwe’ng ge e ba rena (goba setho sa lapa) re lebeletšane le bolwetši bjo šoro goba re lebeletšane le go swarwa ka go hloka toka? Re tla bontšha go bota Jehofa ka mo go feletšego ka go mo lopa ka thapelo gore a re fe matla a go dula re botega le go se lahlegelwe ke lethabo le go dula re tiile moyeng. (Bafil. 4:13) Diphihlelo tša ba bantši, e ka ba tša mehleng ya Paulo goba tša mehleng yeno, di bontšha gore thapelo e ka re matlafatša le go re fa kgodišego ya gore re tšwele pele re kgotleletše.
DULA O LWELA GO ŠEGOFATŠWA KE JEHOFA
16, 17. O ikemišeditše go dira’ng ge o dutše o katana?
16 Ruri Diabolo o tla rata go bona o ineela gomme o nyema moko gore o fenywe. Ikemišetše go ‘kgomarela se sebotse.’ (1 Bathes. 5:21) Kgodišega gore o ka fenya ge o dutše o lwantšhana le Sathane, lefase la gagwe le kgopo le dikganyogo le ge e le dife tše mpe. O ka fenya ka gore o dumele ka mo go feletšego gore Modimo o kgona go go matlafatša.
17 Leka ka gohle gore o tšwele pele o elwa. Tšwela pela pele o katana. Tšwela pele o kgotleletše. Eba le kgodišego e feletšego ya gore Jehofa o tla go “tšhollela tšhegofatšo ka boati.”—Mal. 3:10.


text:
Kholofelo ke Efe ka Bagologolo ba ka?
GO KILE gwa ba le sehlogo sa ditaba se se kgahlišago kudu seo se bego se le kuranteng ya kua Korea yeo e bitšwago The Chosun Ilbo. Se be se na le potšišo e rego: “‘Shim Cheong wa Pelo e Botse,’ Yoo a Bego a sa Tsebe Selo ka Jesu—Na o Ile Diheleng?”
Sehlogo seo se be se galefiša ba bangwe ka ge Shim Cheong e be e le kgarebe e ratwago ya nonwane ya Makorea yeo e ilego ya gafa bophelo bja yona go thuša tatago yona wa sefofu. Go theoša le nywaga, e be e hlompšha kudu ke batho ba bantši. Ge e le gabotse, kua Korea, Shim Cheong o lebelelwa e le mohlala o mobotse wa go ba morwedi wa go ikgafa.
Go batho ba bantši, kgopolo ya gore motho yo bjalo o tla tlaišwa mollong wa dihele ka ge e be e se Mokriste yo a kolobeditšwego e be e sa loka e bile e be e kgopiša. Go ba gona, taba ye e swanetše go ba e diregile kgale pele molaetša wa Kriste o ka bolelwa motsaneng wa gabo.
Sehlogong se sa kuranta go be go ena le poledišano le moruti. O ile a botšišwa gore ge e ba batho ka moka bao ba hwilego ba sa tsebe selo ka Jesu ba lahletšwe mollong wa dihele. O arabile ka gore: “Ga re tsebe. Re fo ipotša gore go na le Seo Modimo a Tlago go se Dira [ka batho ba bjalo].”
SEO SE NYAKEGAGO GORE MOTHO A PHOLOŠWE
The New Catholic Encyclopedia e re: “Kolobetšo e bohlokwa gore motho a phološwe. Go etša ge Kriste a boletše, ntle le gore motho a tswalwe gape ka meetse le Moya o Mokgethwa, a ka se tsene Mmušong wa Modimo (Jn 3.5).” Ka baka la se, ba bangwe ba dumela gore bao ba hwilego ba sa kolobetšwa ba lahlelwa mollong wa dihele goba ba tlaišwa ka tsela e itšego ka morago ga lehu.
Lega go le bjalo, go na le batho ba bangwe ba bantši bao ba rego tumelo yeo ga e kwagale. Batho ba dimilione ba hwile ba sa tsebe selo ka Beibele. Na ba swanelwa ke tlaišo ya ka mo go sa felego? Beibele e re’ng ka taba ye?
KHOLOFELO YEO E HOLOFEDITŠWEGO KA BEIBELENG
Beibele e bolela ka mo go kwagalago gore Modimo ga se a hloya bao ba bego ba phela ba sa tsebe melao ya gagwe. Ditiro 17:30 e re kgonthišetša ka gore: “Modimo o hlokomologile dinako tša go se tsebe mo go bjalo.” Ka gona, Beibele e holofetša eng ka bao ba hwilego ba sa hwetša sebaka sa go ithuta ka Modimo?
Karabo ya potšišo ye e ka hwetšwa tseleng yeo Jesu a ilego a araba sesenyi seo se bego se kokotetšwe kgauswi le yena. Monna yoo o ile a re go Jesu: “O nkgopole ge o tsena Mmušong wa gago.” Jesu o ile a araba ka gore: “Ruri ke go botša lehono, o tla ba le nna Paradeiseng.”—Luka 23:39-43.
Na Jesu o be a holofetša monna yo gore o tla ya legodimong? Aowa. Monna yo o be a sa “tswalwa gape” ka meetse le moya, e lego senyakwa sa pele sa go tsena Mmušong wa magodimo. (Johane 3:3-6) Go e na le moo, Jesu o be a holofetša monna yoo gore o tla phela gape Paradeiseng. Ka ge e be e le Mojuda, monna yo o swanetše go ba a be a tlwaelane le go phela Paradeiseng—serapeng sa Edene—seo se hlaloswago pukung ya pele ya Beibele. (Genesi 2:8) Kholofetšo ya Jesu e neile monna yo kholofelo ya go tsošetšwa Paradeiseng yeo e tlago go tsošološwa lefaseng.
Ge e le gabotse, Beibele e holofetša “tsogo ya ba lokilego gotee le ba sa lokago.” (Ditiro 24:15) “Ba sa lokago” ke bao ba bego ba sa phele ka melao ya Modimo ya go loka ka ge ba be ba sa tsebe thato ya Modimo. Jesu o tla tsoša sesenyi sa go se loke seo se boletšego le yena, gotee le ba dimilione goba mohlomongwe ba dibilione bao ba hwilego ba sa tsebe Modimo. Ke moka, lefaseng la Paradeise, ba tla rutwa melao ya Modimo gomme ba tla newa sebaka sa go bontšha gore ba rata Modimo ka go kwa ditaelo tša gagwe.
GE BA SA LOKAGO BA TSOŠWA
Ge ba sa lokago ba tsošwa, na ba tla ahlolwa go ya ka ditiro tša bona tša nako e fetilego? Aowa. Baroma 6:7 e re: “Yo a hwilego o hunologile sebeng sa gagwe.” Ba sa lokago ba tla be ba lefeletše dibe tša bona ka go hwa. Ka gona, ba tla ahlolwa go ya ka seo ba se dirago ka morago ga tsogo ya bona, e sego go ya ka mediro ya bona ya pele ba ehwa. Ba tla holega bjang?
Ka morago ga tsogo, ba sa lokago ba tla ba le sebaka sa go ithuta melao ya Modimo, yeo e tlago go utollwa ge go bulwa mangwalo a go phuthwa a seswantšhetšo. Ke ka nako yeo moo ba tlago go ahlolwa ‘go ya ka mediro ya bona,’ go bona ge e ba ba tla kwa melao ya Modimo goba aowa. (Kutollo 20:12, 13) Go bontši bja bao ba sa lokago, se e tla ba e se sebaka sa bobedi, eupša e tla ba e le sebaka sa bona sa pele sa kgonthe sa gore ba hwetše bophelo bjo bo sa felego mo lefaseng ka go ithuta le go dira thato ya Modimo.
Thuto ye ya Beibele e thušitše ba bantši go ba le tumelo gape go Modimo. Yeong Sug e bile yo mongwe wa batho ba bjalo. O godišitšwe e le Mokatholika yoo a ineetšego. Ditho tša lapa labo e be e le baruti. Ka ge a be a rata go ba moitlami wa mosadi, o ile a ya go dula moo go dulago basadi ba baitlami. Ka morago, o ile a tlogela ka ge a be a nyamišitšwe ke seo a se bonego moo. Go feta moo, o be a sa kgone go kwešiša thuto ya mollo wa dihele ka baka la gore o be a nagana gore go tlaiša batho mollong wa dihele ga go bontšhe toka goba lerato.
Ke moka, Hlatse ya Jehofa e ile ya bontšha Yeong Sug mantšu a a tšwago ka Beibeleng: “Bao ba phelago ba a tseba gore ba tlo hwa; eupša ge e le bahu ga ba tsebe selo le gatee.” (Mmoledi 9:5) Hlatse yeo e mo thušitše go bona gore bagologolo ba gabo ga ba tlaišwe mollong wa dihele. Go e na le moo, ba robetše lehung, ba emetše tsogo.
Ka ge a tseba gore batho ba bantši ga se ba ka ba kwa therešo e tšwago Beibeleng, Yeong Sug o ile a tšeela godimo mantšu a Jesu ao a hwetšwago go Mateo 24:14 a rego: “Ditaba tše tše dibotse tša Mmušo di tla bolelwa lefaseng ka moka gore e be bohlatse go ditšhaba tšohle, ke moka bofelo bo tla tla.” Ga bjale o bolela ditaba tše dibotse le go botša ba bangwe ka kholofelo ya gagwe e kgahlišago yeo e theilwego Beibeleng.
“MODIMO GA A BEBE SEFAHLEGO”
Beibele e re botša gore: “Modimo ga a bebe sefahlego, eupša setšhabeng se sengwe le se sengwe motho yo a mmoifago gomme a dira se se lokilego o a amogelega go yena.” (Ditiro 10:34, 35) Ye ke yona toka yeo ka moka re ka e letelago go Modimo, yoo ‘a ratago toko le toka.’—Psalme 33:5.


text:
SIERRA LEONE LE GUINEA
1945-1990 ‘Go Tliša ba Bantši go Lokeng’
—Dan.12:3. (Karolo 3)
Go Hlaselwa ga Mokgatlo wa Poro
Motse wa mathomo woo o ilego wa hlaselwa ke wa kgauswi le Koindu moo sehlopha sa banna se bego se ithuta Beibele e bile se eba gona dibokeng ka mehla. Go swana le banna ba bantši ba Makisi, banna ba e be e le ba mokgatlo wa Poro, e lego mokgatlo wa ka sephiring wo o nweletšego go dirišaneng le meoya. James Mensah, e lego moromiwa yo a hlanketšego le kua Sierra Leone gomme a tlwaeditšwe sekolong sa Gilead o re: “Ge barutwana ba Beibele ba be ba gana go tšea karolo ditirelong tša wona tša botemona, moetapele wa mokgatlo wa Poro o ile a galefa o šoro. Moetapele yoo le balatedi ba gagwe ba ile ba betha banna bao, ba utswa dithoto tša bona, ba fiša dintlo tša bona, ba ba tlema ka diketane gomme ba ba tlogela dithokgweng gore ba hwele moo ka tlala. Kgoši e ile ya kgothaletša ditho tša mokgatlo wa Poro gore di se bee marumo fase. Go sa šetšwe tlaišo yeo, barutwana bao ba Beibele ba ile ba dula ba tiile.”
Ge bana babo rena ba kua Koindu ba begela maphodisa ditaba tšeo, moetapele wa mokgatlo wa Poro, bagwera ba gagwe le kgoši ba ile ba golegwa. Ba ile ba sekišwa le go kgalemelwa o šoro, gomme kgoši ya tšeelwa marapo mo e nyakilego go ba lebaka la ngwaga. Phenyo ye ya tshekong e ile ya tsebja ka gohle gomme ya nea barutwana ba oketšegilego ba bafsa sebete sa go tla dibokeng. Ka morago, kgoši yeo e ile ya fetoga gomme ya thoma go kgahlegela therešo. Ge kopano ya tikologo e be e swaretšwe motseng wa yona, e ile ya nea baeng marobalo ya ba ya neela ka kgomo ya go nona.
Baetapele ba bangwe ba mokgatlo wa Poro ba ile ba leka ditlhaselo tše dingwe—ba leka go dira gore “maanomabe ao [ba] a logago a be molaong.” (Ps. 94:20) Boradipolotiki ba mokgatlo woo ba ile ba tliša dingongorego kgorong tša gore modiro wa Dihlatse tša Jehofa o thibelwe. Charles Chappell o re: “Lega go le bjalo, kgoši e ile ya re lwela, ya botša kgoro gore e be e dutše e ithuta Beibele le rena nywaga e mebedi. E ile ya botša kgoro gore mokgatlo wa rena ga o tsenatsenane le tša dipolotiki le gore o ruta batho le go ba thuša go ba le mekgwa e mebotse. Ke moka e ile ya re e holofela gore le yona ka letšatši le lengwe e tla fetoga Hlatse. Ge setho se sengwe sa kgoro seo le sona se bego se ithutile Beibele se thekga kgoši, maanomabe a banna bao a ile a folotša.”
Ba be ba mo kwera ka gore: “Botša modimonyana yoo wa gago a go fe dijo!”
Bao ba bego ba tlogela mekgatlo ye ya ka sephiring ba be ba ganetšwa o šoro ke malapa a gabo bona. Jonathan Sellu, e lego mofsa yo a lego mahlalagading yo a tšwago Koindu, o be a na le borakgolokhukhu bao e bego e le baruti ba malea a go tloga melokong ya kgale. O be a rutwa go dira mošomo o swanago. Ge a thoma go ithuta Beibele, o ile a se sa dira ditirelo tšeo tša go dirišana le meoya le dihlabelo. Ba gabo ba ile ba mo ganetša o šoro, ba mo ntšha sekolong e bile ba mo tima dijo ge a eya dibokeng tša Bokriste. Ba be ba mo kwera ka gore: “Botša modimonyana yoo wa gago a go fe dijo!” Lega go le bjalo, Jonathan ga se a ka a hwa matwa. Le ka mohla ga se a ka a robala ka tlala. O ile a ithuta go bala le go ngwala, ke moka ge nako e dutše e eya a ba mmulamadibogo wa ka mehla. Jonathan o ile a thaba kudu ge a bona mmagwe a amogela therešo.
Koketšego Ditikologong tše Dingwe tša Naga
Ka 1960, diphuthego le dihlopha tše di lego lekatana di be di le kua Bo, Freetown, Kissy, Koindu, Lunsar, Magburaka, Makeni, Moyamba, Port Loko, Waterloo go ba go fihla ka leboa kua Kabala. Palo ya bagoeledi ngwageng woo e ile ya oketšega ka lebelo go tloga go 182 go ya go 282. Babulamadibogo ba bantši ba ba kgethegilego bao ba tšwago Ghana le Nigeria ba ile ba fihla gomme ba matlafatša diphuthego tše tšeo di bego di gola.
Bagoeledi ba bantši ba be ba etšwa dihlopheng tše tše pedi: Sehlopheng sa Makrio, seo se bego se dula Freetown le metseng ya kgauswi le moo, gotee le sa Makisi, seo se bego se dula Profenseng ya ka Bohlabela. Eupša ge ditaba tše dibotse di dutše di phatlalala, merafo e mengwe le yona e ile ya amogela therešo. E be e akaretša Makuranko, Malimba le Matemne a ka leboa; Mamende a ka borwa; le merafo e mengwe.
Ka 1961, Phuthego ya Freetown East e ile ya neela Holo ya yona ya Mmušo. Ke moka Phuthego ya Koindu e ile ya neela Holo ya yona ya Mmušo ya ditulo tše 300 yeo e dirilwego ka ditena tša mobu yeo gape e bego e dirišwa e le Holo ya Kopano. Gateetee ka morago ga moo, bagolo ba 40 ba ile ba ba gona Sekolong sa Bodiredi sa Mmušo sa mathomo Sierra Leone. Wona ngwageng woo, bana babo rena ba ile ba kgatha tema lesolong leo le ilego la atlega kudu la go sepedišetša batho Beibele ya Phetolelo ya Lefase le Lefsa ya Mangwalo a Makgethwa.
Go molaleng gore Jehofa o be a šegofatša batho ba gagwe. Ka July 28, 1962, International Bible Students Association, e lego mokgatlo wa semolao wo o dirišwago ke Dihlatse tša Jehofa dinageng tše dintši, o ile wa ngwadišwa semmušo ke mmušo wa Sierra Leone.
Dikgoro di a Bulega Kua Guinea
Anke ga bjale re tshelele nageng ya kgauswi le Sierra Leone e lego Guinea (yeo peleng e bego e bitšwa French Guinea). Pele ga 1958, bana babo rena ba sego kae ba be ba kile ba nea bohlatse go se nene bathong ba itšego ge ba be ba feta nageng yeo, eupša balaodi ba naga ye yeo e bego e bušwa ke Fora ba ile ba ganetša modiro wa rena. Lega go le bjalo, ka 1958, dikgoro di ile tša bulega ge naga ya Guinea e se sa hlwa e bušwa ke Fora gomme e thoma go ipuša.
Ka morago wona ngwageng woo, Manuel Diogo, e lego ngwanabo rena yo a tšwago Dahomey (yeo ga bjale e bitšwago Benin) yo a bego a bolela Sefora gomme a le nywageng ya mathomong a bo-30, o ile a thoma go šoma moepong wo go epšago letsopa le le bitšwago bauxite kua Fria, toropong yeo e lego dikhilomithara tše e ka bago tše 80 ka leboa la motsemošate wa Conakry. Ka ge a be a fagahletše go nea bohlatse tšhemong ye yeo e bego e se ya hlwa e šongwa, Manuel o ile a ngwalela lekala la Fora a kgopela dikgatišo le thušo ya babulamadibogo ba ba kgethegilego. O ile a ruma lengwalo la gagwe ka gore: “Ke rapelela gore Jehofa a šegofatše modiro wo ka gobane go na le batho ba bantši mo bao ba thabelago.”
Lekala la Fora le ile la ngwalela Manuel lengwalo le le kgothatšago gomme la mo kgothaletša gore a dule Guinea ge maemo a sa mo dumelela. E bile lekala le ile la romela mmulamadibogo yo a kgethegilego gore a yo mo tlwaeletša bodiredi. Manuel o ile a matlafatšwa kudu ke kgothatšo yeo gomme a dira boboledi ka mafolofolo kua Fria go fihlela a ehwa ka 1968.
Ge molebeledi yo a etelago makala e lego Wilfred Gooch a be a etetše kua Conakry ka 1960, o ile a hwetša bana babo rena ba bangwe ba babedi ba Maafrika ba dira boboledi moo. Ngwanabo rena Gooch o ile a šišinya gore naga ya Guinea e okamelwe ke lekala la Sierra Leone go e na le go okamelwa ke ofisi ya lekala ya Fora. Phetogo ye e ile ya direga ka March 1, 1961. Ka morago ga kgwedi, go ile gwa hlongwa phuthego ya mathomo Guinea kua Conakry.
Seetša sa Moya se Phuleletša Dithokgweng tša Dipula
Ditaba tše dibotse di be di phatlalalela le ka borwa bja Guinea. Falla Gbondo, e lego monna wa Mokisi yo a bego a dula Liberia, o ile a boela motseng wa gabo wa Fodédou, mo e ka bago dikhilomithara tše 13 ka bodikela bja Guékédou. O ile a sepela le puku ya From Paradise Lost to Paradise Regained. Falla o be a sa kgone go bala, eupša o ile a kgona go hlalosetša banna ba motseng wa gabo diswantšho tše di lego ka pukung yeo. O gopola ka gore: “Puku yeo e ile ya thoma dipoledišano tše dintši. Batho ba be ba e bitša puku ya Adama le Efa.”
Falla o ile a boela Liberia. O ile a kolobetšwa gomme mafelelong a ba mmulamadibogo yo a kgethegilego. O be a eya Fodédou gabedi mo kgweding gore a yo ithuta le sehlopha sa batho ba e ka bago ba 30. Go se go ye kae o ile a tlatšwa ke Borbor Seysey, e lego mmulamadibogo yo mongwe yo a kgethegilego wa Mokisi yo a tšwago Liberia. Bobedi bja bona ba ile ba thoma sehlopha se sengwe kua Guékédou. Dihlopha tše tše pedi di ile tša fetoga diphuthego.
Ge Makisi a oketšegilego a fetoga Dihlatse, dikgoši tša moo di ile tša lemoga boitshwaro bja tšona bjo bobotse. Dihlatse tšeo di be di šoma ka thata, di botega e bile di kgothaletša khutšo metseng. Ka baka leo, ge bana babo rena ba be ba kgopela tumelelo ya go aga Holo ya Mmušo kua Fodédou, dikgoši di ile tša ba nea naga e kgolo ntle le go senya nako. Holo yeo ya Mmušo—e lego Holo ya pele kua Guinea—e ile ya fetšwa go agwa mathomong a 1964.
Dikgaruru Kua Conakry
Ka yona nako yeo, kua Conakry go be go tupa lerole. Meferefere ya dipolotiki e ile ya tutueletša balaodi ba mmušo go belaela batšwantle. Baromiwa ba bane bao ba tšwago Gilead ba ile ba ganwa ka mangwalo a go dula nageng e šele (di-visa) gomme ba bušetšwa magagabo bona. Bana babo rena ba babedi ba Ghana ba ile ba swarwa ka ge ba be ba latofatšwa ka maaka gomme ba golegwa mo e nyakilego go ba ka dikgwedi tše pedi.
Ge ba se na go lokollwa, yo mongwe wa bona e lego Emmanuel Awusu-Ansah, o ile a golegwa gape le semeetseng gomme a tsenywa ka seleng ya go selekiša. Ge a tšwile ka seleng yeo ya ditšhila, o ile a ngwala gore: “Ke phetše gabotse moyeng, eupša ke tsenwe ke bolwetši bja letadi la go se fole. Lega go le bjalo, ke sa kgona go dira boboledi. Kgweding ya go feta, ke feditše diiri tše 67 tirelong ya tšhemo, gomme barutwana ba ka ba babedi ba Beibele ba thomile go ya tšhemong le nna.” Yo mongwe wa barutwana ba gagwe o ile a ba Hlatse. Ka morago ga dikgwedi tše hlano, Ngwanabo rena Awusu-Ansah o ile a lokollwa gomme a bušetšwa Sierra Leone. Go ile gwa šala mogoeledi o tee feela kua Conakry.
Ka 1969, ge dikgohlano tša dipolotiki di be di okobetše, babulamadibogo ba kgethegilego ba ile ba goroga Conakry. Ka tumelelo ya balaodi ba mmušo, ba ile ba aga Holo ya Mmušo yeo e bego e na le leswao. Go se kgale ke ge batho bao ba thabelago ba e ka bago ba 30 ba eba gona dibokeng ka mehla.
Mathomong bana babo rena ba be ba nea bohlatse ka šedi ka gobane ba be ba ka golegwa. Eupša ge ba dutše ba tia matla, ba ile ba katološa maiteko a bona. Ka 1973, phuthego yeo e nyenyane e be e šetše e sepedišitše dipampišana tše 6 000. Ka morago, bagoeledi ba ile ba thoma go sepediša dimakasine diofising le mafelong a kgwebo. Ganyenyane-ganyenyane balaodi ba mmušo le batho ka kakaretšo ba ile ba thoma go kwešiša modiro wa rena le go o tšeela godimo. Ka December 15, 1993, go se felo pelo ga bana babo rena le go phegelela ga bona go ile gwa feleletša ka go ngwadišwa semmušo ga Christian Association of Jehovah’s Witnesses of Guinea.


text:
Diriša Matla a Leleme la Gago Gabotse
“Anke dipolelo tša molomo wa ka . . . e be tše di kgahlišago pele ga gago, wena Jehofa.”—PSALME 19:14.
DIKOPELO: 82, 77
1, 2. Ke ka baka la’ng Beibele e bapiša go bolela le mollo?
KA 1871, mollo wa hlaga o ile wa thoma dithokgweng tša Wisconsin, kua United States. O ile wa tšwa taolong gateetee gomme wa fiša dihlare tše e ka bago tše dibilione tše pedi. Batho ba fetago 1 200 ba ile ba bolawa ke mollo woo. Ge e le gabotse, ga go na naga e nngwe yeo go yona batho ba bantši ba ilego ba bolawa ke mollo go feta ba nageng ye. Go bonagala dihlasenyana tšeo di bakilwego ke maotwana a diterene tšeo di bego di feta dithokgweng tšeo e le tšona di bakilego mollo woo o mogolo. Seo se re gopotša ka temana ya Beibele yeo e rego: “Bonang gore go nyakega mollo o monyenyane bjang go tšhuma sethokgwa se segolo!” (Jakobo 3:5) Ke ka baka la’ng mongwadi wa Beibele e lego Jakobo a boletše mantšu a?
2 Jakobo o a re hlalosetša. O re: “Leleme ke mollo.” (Jakobo 3:6) Lentšu “leleme” le šupa go bokgoni bja rena bja go bolela. Go fo swana le mollo, seo re se bolelago se ka baka tshenyo e kgolo kudu. Mantšu a rena a ka kgoma ba bangwe ka tsela e botse goba e mpe. Le gona Beibele e re botša gore seo re se bolelago se ka phediša ba bangwe goba sa ba bolaya. (Diema 18:21) Eupša na seo se ra gore ga se ra swanela go bolela le ba bangwe feela ka gobane re ka ba kgopiša? Aowa. Re ka se kgaotše go diriša mollo feela ka gobane re tšhaba gore o ka re tšhuma. Go e na le moo, re ba šedi ge re o diriša. Ka mohlala, re ka diriša mollo go apea, go ruthela le go bonega. Ka tsela e swanago, ge e ba re eba šedi ge re bolela, re ka diriša bokgoni bjo go godiša Jehofa le go hola ba bangwe.—Psalme 19:14.
3. Ke dilo dife tše tharo tšeo di tlago go re thuša go kgothatša ba bangwe ge re bolela?
3 Jehofa o re neile bokgoni bja go botša ba bangwe dilo tšeo re di naganago le maikwelo a rena, e ka ba ka go bolela goba ka go diriša diatla. Ka gona re ka diriša bjang mpho ye e kgahlišago go kgothatša ba bangwe? (Bala Jakobo 3:9, 10.) Re swanetše go tseba nako ya maleba ya go bolela, seo re swanetšego go se bolela le kamoo re swanetšego go se bolela ka gona.
RE SWANETŠE GO BOLELA NENG?
4. Ke neng moo re sa swanelago go bolela?
4 Ka dinako tše dingwe ke mo gobotse go se bolele. Beibele e re go na le “nako ya go homola.” (Mmoledi 3:7) Ka mohlala, re a homola ge ba bangwe ba bolela go bontšha gore re a ba hlompha. (Jobo 6:24) Le gona ga re bolele ka ditaba tša ba bangwe tšeo batho ba bangwe ba sa swanelago go di tseba. (Diema 20:19) E bile ge motho yo mongwe a re galefiša, re tla ba re bontšha bohlale ge re ka dula re išitše maswafo fase gomme ra se bolele selo.—Psalme 4:4.
5. Re ka bontšha Jehofa bjang gore re leboga ge a re neile bokgoni bja go bolela?
5 Eupša go na le dinako tšeo ka tšona e lego mo gobotse go bolela. (Mmoledi 3:7) Go na le nako ya go tumiša Jehofa, ya go kgothatša ba bangwe, ya go bolela kamoo re ikwago ka gona le ya go botša ba bangwe dilo tšeo re di nyakago. (Psalme 51:15) E bile ge e ba re diriša bokgoni bja rena bja go bolela ka tsela ye, re bontšha Jehofa gore re leboga mpho ye yeo a re neilego yona. Ka tlwaelo, ge mogwera wa rena a re nea mpho e botse, re nyaka go e diriša gabotse ka mo re ka kgonago.
6. Ke ka baka la’ng go le bohlokwa gore re kgethe nako e botse ya go bolela?
6 Ke ka baka la’ng go le bohlokwa gore re kgethe nako e botse ya go bolela? Diema 25:11 e re: “Lentšu leo le bolelwago ka nako e swanetšego le swana le diapola tša gauta sebjaneng sa silifera.” Diapola tša gauta ke tše dibotse, eupša di tla ba botse le go feta ge di beilwe lefelong la mmala wa silifera. Ka mo go swanago, re ka ba re na le selo se sebotse seo re nyakago go se botša motho yo a itšego. Eupša ge e ba re kgetha nako e botse ya go bolela, re ka thuša motho yoo le go feta. Re ka dira se bjang?
7, 8. Bana babo rena ba Japane ba ile ba ekiša Jesu bjang?
7 Ge re ka bolela le batho ka nako e fošagetšego, ba ka no se re kwešiše goba ba se amogele seo re ba botšago sona. (Bala Diema 15:23.) Ka mohlala, ka March 2011, tšhišinyego ya lefase le tsunami di ile tša senya metse e mentši ka bohlabela bja Japane. Batho ba e ka bago ba 15 000 ba ile ba hwa. Gaešita le ge Dihlatse tše dintši tša Jehofa di be di lobile malapa le bagwera, di be di nyaka go diriša Beibele go thuša ba bangwe bao le bona ba bego ba le maemong a swanago. Eupša bana babo rena ba be ba tseba gore ba bantši ba batho bao e be e le Mabuddha le gore ba be ba sa tsebe gakaalo ka Beibele. Ka gona go e na le gore ba botše batho bao ka tsogo ya bahu ka yona nako yeo, ba ile ba ba homotša le go ba hlalosetša lebaka leo ka lona dilo tše bjalo di diragalelago batho ba go loka.
8 Bana babo rena bao ba ile ba ekiša Jesu. Jesu o be a tseba nako ya go homola, eupša gape a tseba le nako ya go bolela. (Johane 18:33-37; 19:8-11) Le gona o be a letela nako ya maleba gore a rute barutiwa ba gagwe dilo tše itšego. (Johane 16:12) Bana babo rena ba Japane ba ile ba emela nako ya maleba ya go botša batho ka tsogo. Nywaga e mebedi le seripa ka morago ga tsunami, ba ile ba nea batho pampišana ya Na Ruri Bahu ba ka Phela Gape? Batho ba bantši ba ile ba amogela pampišana yeo gomme ya ba homotša. Le rena re swanetše go nagana ka setšo le ditumelo tša batho ba tšhemong ya gabo rena e le gore re tsebe nako ya maleba ya go boledišana le bona.
Ga se ra swanela go fela pelo le gona re nyake nako ya maleba yeo batho ba tlago go re theetša
9. Ke maemong afe a mangwe moo re ka letelago nako ya maleba ya go bolela?
9 Ke maemong afe a mangwe moo re swanetšego go letela nako ya maleba ya go bolela? A re re motho yo a itšego o bolela selo seo se re kgopišago. Go e na le gore re mo arabe le semeetseng gomme ra bolela mantšu a bošilo, re tla ba re le bohlale ge re ka emanyana gomme ra ipotšiša gore: ‘Na motho yo o boletše seo ka boomo? Na ruri go a hlokagala gore ke yo boledišana le yena ka seo a se boletšego?’ Go ka ba kaone kudu gore o se ke wa bolela selo. Eupša ge e ba o na le lebaka le le kgwagalago la gore o bolele le yena, o swanetše go emanyana go fihlela o theošitše maswafo. (Bala Diema 15:28.) Goba o ka ba o nyaka go kgothaletša ditho tša lapa tšeo e sego Dihlatse gore di ithute ka Jehofa. O se ke wa fela pelo, naganišiša gabotse ka seo o tlago go se bolela gomme o letele nako ya maleba yeo ba tlago go go theetša.
KE ENG SEO RE SWANETŠEGO GO SE BOLELA?
10. (a) Ke ka baka la’ng re swanetše go kgetha mantšu ge re bolela? (b) Re swanetše go phema polelo ya mohuta mang?
10 Seo re se bolelago se ka kgothatša ba bangwe goba sa senya ditaba. (Bala Diema 12:18.) Batho ba bantši lefaseng le la Sathane ba diriša “polelo e galakago” yeo e etšago “mesebe” goba “tšhoša” ka gobane ba nyaka go kweša ba bangwe bohloko le go ba kgopiša. (Psalme 64:3) Ba bantši ba ithuta polelo e bjalo dimobing tšeo ba di bogelago le thelebišeneng. Eupša Bakriste ba ka se bolele selo le ge e le sefe seo se tla kwešago ba bangwe bohloko, gaešita le go dira metlae ka sona. Ga se phošo go dira metlae, e bile e ka dira gore seo re se bolelago se kgahliše. Eupša ga se ra swanela go bolela dilo tšeo di hlabago ba bangwe, ke gore, ra bolela selo seo se tla lešago motho yo mongwe dihlong goba go mo kgopiša e le feela gore re segiše ba bangwe. Beibele e laela Bakriste gore ba se ke ba diriša “polelo e gobošago.” Le gona e re: “Anke polelo e bodilego e se ke ya tšwa melomong ya lena, eupša go tšwe feela polelo e botse ya go aga moo go nyakegago, gore e fetišetše se se holago bao ba kwago.”—Baefeso 4:29, 31.
11. Ke’ng seo se ka re thuša go kgetha mantšu a mabotse ge re bolela le ba bangwe?
11 Jesu o rutile gore “molomo o bolela go tšwa go se se tletšego pelong.” (Mateo 12:34) Se se ra gore dilo tšeo re di bolelago di bontšha ba bangwe seo re lego sona ka pelong. Ka gona ge e ba re rata batho e bile re tshwenyega ka bona, re tla kgetha mantšu a mabotse ge re bolela le bona. Re tla bolela dilo tše dibotse ka bona le go ba kgothatša.
12. Ke’ng gape seo se ka re thušago go kgetha mantšu a mabotse ge re bolela le ba bangwe?
12 Go nyakega maiteko gore re hwetše mantšu a mabotse ge re bolela. Gaešita le ge Kgoši Solomone a be a le bohlale, o be “a naganišiša e bile a nyakišiša” e le gore seo a bego a se ngwala e be se se nepagetšego le go kgahla babadi. (Mmoledi 12:9, 10) Ke’ng seo se ka re thušago go tseba seo re ka se bolelago? Re ka bala Beibele le dikgatišo tša rena tše di theilwego Beibeleng gore re hwetše mekgwa e mefsa ya go bolela le ba bangwe. Re ka ithuta ditlhaloso tša mantšu ao re sa a kwešišego. Le gona re ka ithuta ka mohlala wa Jesu gomme ra ithuta kamoo re ka bolelago le ba bangwe ka tsela yeo e ba thušago. Jesu o be a tseba gabotse seo a swanetšego go se bolela ka gobane Jehofa o mo rutile kamoo a ka “[arabago] yo a lapilego ka lentšu.” (Jesaya 50:4) Le gona go bohlokwa gore re nagane kamoo mantšu a rena a tlago go kgoma ba bangwe. (Jakobo 1:19) Re ka ipotšiša gore: ‘Ge nka bolela mantšu a, na motho yo o tla kwešiša seo ke lekago go mmotša sona? Mantšu a ka a tla mo swara bjang?’
13. Ke ka baka la’ng re swanetše go bolela le ba bangwe ka tsela yeo ba tla re kwešišegago?
13 Kua Isiraele go be go letšwa diphalafala go lemoša batho ka ditiragalo tše itšego. Modumo o mongwe wa phalafala e be e le wa go tsebiša batho gore ba kgobokane. Modumo o mongwe o be o lemoša madira gore a hlasele. Nagana ka seo se ka bego se ile sa diragalela madira ge nkabe modumo wa phalafala o sa ka wa kwagala! Beibele e swantšha modumo o kwagalago gabotse wa phalafala le mantšu ao a kwešišegago gabonolo. Ge e ba re sa hlalose gabotse seo re se bolelago, batho ba ka gakanega goba ba dumela ditaba dišele. Gaešita le ge re nyaka gore batho ba re kwe gabotse, ga se ra swanela go ba bogale goba go se ba hlomphe.—Bala 1 Bakorinthe 14:8, 9.
14. Ke mohlala ofe wo o bontšhago gore Jesu o be a bolela ka tsela e kwešišegago gabonolo?
14 Go Mateo kgaolo 5 go ya go 7, re hwetša mohlala o mobotse kudu wa kamoo Jesu a ilego a kgetha mantšu ao a kwešišegago gabonolo. Polelong yeo, ga se a ka a leka go kgahliša batho ka go diriša mantšu a thata goba ao a sa hlokagalego. Le gona ga se a ka a bolela dilo tšeo di bego di tla kgopiša ba bangwe. Jesu o be a ruta dilo tša bohlokwa kudu tše di tseneletšego, eupša seo a bego a se bolela se be se kwešišega gabonolo. Ka mohlala, Jesu o be a nyaka go kgodiša barutiwa ba gagwe gore ga go hlokagale gore ba belaele ka seo ba bego ba tla se ja letšatši le letšatši. Ka gona o ile a ba hlalosetša gore Jehofa o fepa dinonyana ka mehla. Ke moka o ile a ba botšiša gore: “Na ga le bohlokwa go di feta?” (Mateo 6:26) Ka mantšu ao a bonolo, Jesu o ile a thuša barutiwa ba gagwe go kwešiša thuto ya bohlokwa le go ba kgothatša.
RE SWANETŠE GO BOLELA LE BA BANGWE BJANG?
15. Ke ka baka la’ng re swanetše go bolela le ba bangwe ka botho?
15 Tsela yeo re bolelago le ba bangwe ka yona e bohlokwa go no swana le seo re se bolelago. Batho ba be ba thabela go theetša Jesu ka gobane o be a bolela “mantšu a mabose,” goba a bolela ka tsela e botho. (Luka 4:22) Ge re bolela le ba bangwe ka botho, ba tla thabela go re theetša gomme ba amogela seo re ba botšago sona. (Diema 25:15) Re tla kgona go bolela le ba bangwe ka botho ge e ba re ba hlompha e bile re naganela maikwelo a bona. Jesu o ile a dira sona seo. Ka mohlala, ge a be a bona lešaba le dira maiteko a go mo theetša, o ile a thabela go fetša nako le lona le go le ruta. (Mareka 6:34) Gaešita le ge batho ba be ba mo roga, ga se a ka a itefeletša.—1 Petro 2:23.
16, 17. (a) Ge re bolela le ditho tša lapa le bagwera, re ka ekiša Jesu bjang? (Bona seswantšho seo se lego mathomong a sehlogo.) (b) Go bolela ka tsela e botho go ile gwa thuša mma yo mongwe go fihlelela eng?
16 Gaešita le ge re rata malapa a rena le bagwera, re ka bolela le bona gampe ka gobane re ba tlwaetše. Re ka ipotša gore ga go hlokagale gore re kgethe mantšu ge re bolela le bona. Eupša Jesu ga se a ka a bolela gampe le bagwera ba gagwe. Ge ba bangwe ba bona ba be ba ngangišana ka gore yo mogolo ke mang gare ga bona, o ile a ba phošolla ka botho gomme a diriša mohlala wa ngwana go ba thuša go fetoša pono ya bona. (Mareka 9:33-37) Bagolo ba ka ekiša mohlala wa Jesu ka go nea ba bangwe keletšo ka botho.—Bagalatia 6:1.
17 Gaešita le ge motho yo a itšego a bolela selo seo se re kgopišago, re ka boloka khutšo ka gore rena re arabe ka boleta. (Diema 15:1) Ka mohlala, ngwana yo a lego mahlalagading wa mma yo a se nago monna o be a dira dilo tše mpe ka sephiring a dutše a hlankela Jehofa. Ke moka kgaetšedi wa phuthegong ya bona o ile a kwela mma yoo bohloko gomme a re go yena: “Ke maswabi gore o paletšwe ke go godiša ngwana wa gago gabotse.” Mma yoo o ile a ema ganyenyane gomme a re: “Ke therešo gore gona bjale go boima, eupša ge nako e dutše e eya o tla lokiša ditaba. O tle go nna gape ka morago ga Haramagedone; ke gona re tla tsebago ge e ba ke paletšwe.” Ka ge mma yo a ile a dula a theošitše maswafo le go bolela le kgaetšedi yo ka botho, e ile ya tšwela pele e le bagwera. Le gona ngwana yoo o ile a kwa seo mmagwe a se boletšego gomme a kwa le gore mmagwe o sa na le kholofelo go yena ya gore a ka lokiša ditaba. Ka gona o ile a lahla bagwera ba gagwe ba babe, a kolobetšwa gomme ka morago a hlankela Bethele. Go sa šetšwe gore re bolela le bana babo rena, ditho tša lapa goba batho bao re sa ba tsebego, ka mehla mantšu a rena e swanetše go ba “a kgahlišago, a nokilwego ka letswai.”—Bakolose 4:6.
18. Re ka ekiša bjang mohlala wa Jesu ge re bolela le ba bangwe?
18 Go kgona go botša ba bangwe dikgopolo tša rena le maikwelo a rena ke mpho e botse kudu e tšwago go Jehofa. Ge e ba re ekiša mohlala wa Jesu, re tla kgetha nako ya maleba ya go bolela, ra kgetha mantšu ge re bolela gomme ka mehla ra leka go bolela le ba bangwe ka botho. Ka gona anke re dirišeng mantšu a rena go kgothatša ba bangwe le go thabiša Jehofa.


text:
MOROKAMI (KGATIŠO E ITHUTWAGO) MARCH 2017
Tokollo ye e na le dihlogo tše ithutwago tšeo di tlago go ahlaahlwa ka May 1-28, 2017.
Ke Hotšwe ke go Sepela le Batho ba Bohlale
Mengwageng e mentši yeo a e feditšego a le tirelong ya nako e tletšego, William Samuelson o ile a newa dikabelo tše di kgahlišago le tše thata.
Godiša Bao ba Swanelwago ke go Godišwa
Ke bomang bao re swanetšego go ba godiša, gona ka baka la eng? O tla holega bjang ge o ka ba godiša?
Eba le Tumelo Gomme o Dire Diphetho tše Dibotse!
Tše dingwe tša diphetho tšeo o di dirago di tlo fetoša bophelo bja gago sa ruri. Ke’ng seo se ka re thušago go dira diphetho tše dibotse?
Hlankela Jehofa ka Pelo e Feletšego!
Dikgoši tša Juda e lego kgoši Asa, Jehoshafate, kgoši Hesekia le kgoši Josia ba ile ba dira diphošo. Lega go le bjalo, Modimo o ile a ba lebelela ba mo hlankela ka pelo ka moka. Ka baka la’ng?
Na o Phela ka go Dumelelana le Dilo Tšeo di Ngwadilwego?
O ka ithuta diphošong tša batho ba bangwe, go akaretša le tša batho ba ka Beibeleng.
Go ba Mogwera ge Segwera se le Kotsing
Go ka ba le nako yeo mogwera wa gago a hlokago thušo ya gago gore a boele a hlankele Jehofa. O tlo mo thuša bjang?
Leina la Motho wa ka Beibeleng Legapeng la Bogologolo
Diripana tša legapa la letsopa leo le nago le mengwaga e 3 000 tšeo di epolotšwego ka 2012, di kgahlile banyakišiši kudu. Ge e le gabotse ba kgahlilwe ke’ng?


text:
Madireng a Lefase
Lefase
Mokgatlo wa Lefase wa tša Maphelo o phethile ka gore go dula moo go nago le dientšene tša dikoloi tša tisele “go tswalanywa le kotsi e oketšegago ya go ba le kankere ya maswafo,” mohlomongwe le kankere ya sebudula.
Antarctica
Mašaledi a modula le dipeu ao a hweditšwego lebatong la lewatle a utolla gore nywageng e mentši e fetilego, kua Antarctic go be go mela dihlare tša mepalema le dihlare tšeo di melago kgauswi le dithokgwa tša melatšatšing tšeo ga bjale di melago feela ditikologong tša melatšatšing. Ba bantši ba dumela gore nywageng e dimilione e fetilego, marega a kua Antarctic a be a sa tonye kudu e bile “a tloga a se na šobane” gomme boemo bja leratadima bja diphoulong bo be bo sa fapane gakaalo le bja kua mogarafaseng wa equator.
Ireland
Pego yeo e gatišitšwego ka 2012 ke Mokgatlo wa Baruti ba Katholika wa Ireland e bontšhitše gore 87 lekgolong ya Makatholika ao go boledišanwego le ona nageng ye e dumela gore baruti ba swanetše go dumelelwa go nyala; 77 lekgolong e dumela gore basadi ba swanetše go dumelelwa go tsenela boruti.
Dinaga tša Afrika tša ka Borwa bja Sahara le Borwabohlabela bja Asia
Go lekolwa ga diokobatši tša go lwantšha malaria go utolotše gore mafelong a mangwe gantši dihlare tšeo e be e le tša maemo a tlase goba tša bofora, tšeo di bego di dira gore kalafo e se atlege. Kua Borwabohlabela bja Asia, 36 lekgolong ya diokobatši tša mehlala tšeo di hlahlobilwego di ile tša hwetšwa e le tša bofora, go swana le 20 lekgolong ya diokobatši tša mehlala tša dinaga tša Afrika tša ka borwa bja Sahara.
El Salvador
Bogareng bja April 2012, bahlankedi ba mmušo ba ile ba tsebiša letšatši la pele la go hloka polao nywageng e nyakilego go ba e meraro kua El Salvador. Ka ge naga yeo e hlasetšwe ke bošoro bjo bo tswalanywago le dihlaretagi, ka 2011 go bolailwe batho ba 69 go ba bangwe le ba bangwe ba 100 000—e lego tekanyo e šiišago lefaseng.


text:
Pono Ya Beibele
Tlaišego
Batho ba bangwe ba nagana gore Modimo ke yena a bakelago batho tlaišego, goba ge e ba ga se yena a e bakago, ga a tshwenyege ka yona. Eupša na se ke seo Beibele e se rutago? Karabo e ka go makatša.
Na Modimo o re bakela tlaišego?
“Ee, ka kgonthe Modimo yena ga a dire tše kgopo.”—Jobo 34:12.
SEO BATHO BA SE BOLELAGO
Ba bangwe ba re dilo ka moka tšeo di diregago ke thato ya Modimo. Ka gona, ba dumela gore Modimo ke yena a re bakelago tlaišego. Ka mohlala, ge go direga dikotsi tša tlhago ba nagana gore ditiragalo tše ke tsela ya Modimo ya go otla bao ba dirilego dibe.
SEO BEIBELE E SE BOLELAGO
Beibele e ruta ka mo go kwagalago gore Modimo ga se yena a re bakelago tlaišego. Ka mohlala, Beibele e re ge re welwa ke diteko, e tla ba phošo go bolela gore: “Ke lekwa ke Modimo.” Ka baka la’ng? Ka gobane “Modimo a ka se ke a lekwa ka dilo tše mpe le gona yena ga a leke motho le ge e le ofe.” (Jakobo 1:13) Ka mantšu a mangwe, Modimo le ka mohla ga se yena a re bakelago diteko tšeo di re welago goba tlaišego. Go dira bjalo e tla ba go bontšha bokgopo, eupša “Modimo yena ga a dire tše kgopo.”—Jobo 34:12.
Ge e ba Modimo e se yena a re bakelago tlaišego, gona ke mang goba ke’ng seo se e bakago? Ka maswabi, gantši batho ba swarwa gampe ke batho ba bangwe bao ba sa phethagalago. (Mmoledi 8:9) Go oketša moo, re ka welwa ke dikotsi ka baka la “ditiragalo tšeo di sa letelwago,” e le ka gobane re bile lefelong le le fošagetšego ka nako e fošagetšego. (Mmoledi 9:11) Beibele e ruta gore “mmuši wa lefase le,” e lego Sathane Diabolo, ke yena a ikarabelago ka tlaišego ya batho, ka ge “lefase ka moka le rapaletše matleng a yo kgopo.” (Johane 12:31; 1 Johane 5:19) Ke Sathane—e sego Modimo—yo a bakelago batho tlaišego.
Na Modimo o na le taba le go tlaišega ga rena?
“Tlalelong ka moka ya bona le yena o be a tlalelwa.”—Jesaya 63:9.
SEO BATHO BA SE BOLELAGO
Ba bangwe ba nagana gore Modimo ga a na taba le diteko tša rena. Ka mohlala, mongwadi yo mongwe o boletše ka Modimo gore, “ge e le gabotse ga a na kgaugelo goba lešoko ge re tlaišega.” Mongwadi yo o boletše gore ge e ba Modimo a le gona, o swanetše go ba a “sa kwele [batho] bohloko.”
SEO BEIBELE E SE BOLELAGO
Go e na le gore Beibele e hlalose Modimo e le motho wa go se be le kwelobohloko goba wa go se be le taba, e ruta gore Modimo o kgongwa kudu ke tlaišego ya rena, gomme kgauswinyane o tla e fediša. Ela hloko ditherešo tše tharo tšeo di homotšago tšeo di hwetšwago ka Beibeleng.
Modimo o bona tlaišego ya rena. Go tloga mathomong a tlaišego ya batho, ga gona le lerothi le letee la megokgo leo le ilego la wa Jehofa * a sa le lemoge, ka gobane “mahlo a gagwe a phadimago” a bona dilo tšohle. (Psalme 11:4; 56:8) Ka mohlala, ge barapedi ba gagwe mehleng ya bogologolo ba be ba gateletšwe, Modimo o itše: “Ke bone mohlako wa batho ba ka.” Eupša na o be a fo lemoga feela bohloko bja bona? Aowa, ka gobane o okeditše ka gore: “ke tseba mahloko a bona gabotse.” (Ekisodo 3:7) Batho ba bantši ba homotšwa ke go tseba therešo yeo—kgopolo ya gore Modimo o tseba ditlaišego tša rena ka moka, gaešita le diteko tšeo batho ba bangwe ba sa di tsebego goba go di kwešiša ka mo go feletšego.—Psalme 31:7; Diema 14:10.
Modimo o a re kwela ge re tlaišega. Jehofa Modimo ga a bone feela tlaišego ya batho eupša gape o kgomega kudu ka yona. Ka mohlala, Modimo o be a tloga a tshwenyegile ge barapedi ba gagwe ba bogologolo ba be ba lebane le diteko. Beibele e re: “Tlalelong ka moka ya bona le yena o be a tlalelwa.” (Jesaya 63:9) Le ge Modimo a phagametše batho kudu, o kwela bohloko bao ba tlaišegago—bjalo ka ge eka bohloko bjoo bo ka pelong ya gagwe! Ge e le gabotse, “Jehofa o na le lerato le legolo e bile ke yo a gaugelago.” (Jakobo 5:11) Go oketša moo, Jehofa o re thuša go kgotlelela tlaišego ya rena.—Bafilipi 4:12, 13.
Modimo o tla fediša tlaišego ka moka ya batho. Go ya ka Beibele, Modimo o tla fediša tlaišego ya batho ka moka polaneteng. Ka Mmušo wa gagwe wa legodimong, Jehofa o tla fetoša maemo a batho—gore e be a makaone. Ka nako yeo, Beibele e holofetša gore Modimo “o tla phumola megokgo ka moka mahlong a bona gomme lehu le ka se hlwe le sa ba gona, le ge e le manyami goba sello goba bohloko di ka se hlwe di sa ba gona. Dilo tša pele di fetile.” (Kutollo 21:4) Go thwe’ng ka bao ba šetšego ba hwile? Modimo o tla ba bušetša bophelong gona mo lefaseng e le gore le bona ba thabele bophelo bja go se be le tlaišego. (Johane 5:28, 29) Na go na le yo a tla tshwenywago ke go nagana ka dilo tšeo di kwešago bohloko tša tlaišego ya nakong e fetilego? Aowa, ka gobane Jehofa o holofetša gore: “Dilo tša pele di ka se sa gopolwa, e bile di ka se sa rotoga pelong.”—Jesaya 65:17. *
^ ser. 13 Jehofa ke leina la Modimo bjalo ka ge le utolotšwe ka Beibeleng.
Ithute ka mo go oketšegilego
Ke ka Baka la Eng Modimo a Dumelela Bobe le Tlaišego?
Bobe bo thomile bjang, gona ke ka baka la eng Modimo a ile a dumelela gore bo tšwele pele? Na tlaišego e tla ka ya fela?
Mmušo wa Modimo ke Eng?
Kgoši ya Mmušo wa Modimo ke mang, gomme ke eng seo Mmušo woo o tlago go se fihlelela?


text:
EKIŠANG TUMELO YA BONA
‘Le ge a Hwile, o sa Bolela’
ABELE o be a lebeletše mohlape wa gagwe wa dinku o fula ka khutšo mmotong. Mohlomongwe ka morago o ile a lebelela kua kgojana le dinku tša gagwe moo a bego a kgona go fo bona seetšana. O be a tseba gore gona moo tšhoša ya bogale bjo bo tukago e be e dula e dikologa, e thibile tsela yeo e yago tšhemong ya Edene. Batswadi ba gagwe ba be ba kile ba phela moo, eupša ka nako yeo bona goba bana ba bona ba be ba sa kgone go tsena moo. Akanya moyana wa ka meriti o tšea moriri wa Abele ge a lebelela godimo gomme a nagana ka Mmopi wa gagwe. Na karogano yeo e lego gona magareng ga batho le Modimo e tla ka ya lokišwa? Abele o be a nyaka sona seo feela.
Abele o bolela le wena lehono. Na o kgona go mo kwa? Mo gongwe o ka re selo seo ga se kgonege. Go ba gona, ke kgale morwa yo wa bobedi wa Adama a hwile. Mašaledi a gagwe ga a sa le gona, a tswakane le lerole la nywagakgolo e nyakilego go ba e 60. Ge Beibele e re ruta ka bahu, e re: “Ga ba tsebe selo le gatee.” (Mmoledi 9:5, 10) Go feta moo, ga go na lentšu le letee leo Abele a kilego a le bolela leo le ngwadilwego ka Beibeleng. Bjale a ka bolela le rena bjang?
Moapostola Paulo o ile a budulelwa gore a bolele se se latelago ka Abele: “Le ge a hwile, ka tumelo ya gagwe o sa bolela.” (Baheberu 11:4) Abele e be e le motho wa mathomo yo a ilego a ba le seka se seo se kgahlišago. O ile a bontšha tumelo ka tsela e matla moo e lego gore mohlala wa gagwe o a phela, e lego tekanyetšo e matla yeo re ka e latelago lehono. Ge e ba re ithuta tumelong ya gagwe e bile re nyaka go e ekiša, gona pego ya Abele e bolela le rena ka tsela ya kgonthe kudu le e holago.
Lega go le bjalo, re ka ithuta’ng ka Abele le tumelo ya gagwe gaešita le ge go sa bolelwe kudu ka yena ka Beibeleng? Anke re boneng.
GO GOLA NAKONG YA GE E BE E SE KGALE BATHO BA PHELA
Abele o belegwe nakong ya ge histori ya batho e sa tšwa go thoma. Ka morago Jesu o ile a bolela ka Abele e le yo a phetšego nakong ya ‘go thewa ga lefase.’ (Luka 11:50, 51) Go bonagala Jesu a be a era lefase la batho bao ba nago le kholofelo ya go lopollwa sebeng. Le ge Abele e be e le motho wa bone yo a bilego gona, go bonagala e be e le wa pele yoo Modimo a ilego a mmona a ka lopollwa. * Go molaleng gore Abele ga se a gola a dikologilwe ke batho ba nago le tutuetšo e botse.
Gaešita le ge e be e se kgale batho ba phela, lapa la batho le be le apareditšwe ke manyami. Batswadi ba Abele, e lego Adama le Efa, mohlomongwe e be e le batho ba babotse le ba matla. Eupša ba be ba dirile phošo e kgolo kudu bophelong bja bona, gomme ba be ba tseba seo. Ba be ba kile ba phethagala, ba ena le tebelelo ya go phela ka mo go sa felego. Ka morago ba ile ba rabela go Jehofa Modimo gomme ba rakwa legaeng la bona la Paradeise serapeng sa Edene. Ka ge ba ile ba etiša dikgahlego tša bona pele ga dilo ka moka—gaešita le pele ga dinyakwa tša bana ba bona—ba ile ba lahlegelwa ke phethagalo le bophelo bjo bo sa felego.—Genesi 2:15–3:24.
Ka ge ba be ba rakilwe gore ba yo phela ka ntle ga serapa, Adama le Efa ba ile ba thatafalelwa ke bophelo. Lega go le bjalo, ge ngwana wa bona wa mathomo a be a belegwa, ba ile ba mo reela leina la Kaine, goba “Setšweletšwa,” gomme Efa a re: “Ke dirile ngwana wa mošemane ka thušo ya Jehofa.” Mantšu a gagwe a umaka gore a ka no ba a be a naganne ka kholofetšo yeo Jehofa a e dirilego serapeng, a bolelela pele gore mosadi yo a itšego o be a tla tšweletša “peu” yeo ka letšatši le lengwe e bego e tla fediša yo kgopo yo a bego a arošitše Adama le Efa. (Genesi 3:15; 4:1) Na Efa o be a akanya gore e be e le yena mosadi yo go bolelwago ka yena boporofeteng gomme Kaine e le “peu” e holofeditšwego?
Ge e ba go le bjalo, o be a fošitše o šoro. Go feta moo, ge e ba yena le Adama ba be ba fepa Kaine ka dikgopolo tšeo ge a dutše a gola, ruri ba ile ba mo senya ka gore a ikgodiše. Ge nako e dutše e eya, Efa o ile a belega morwa wa bobedi, eupša ga re hwetše go bolelwa dipolelo tše bjalo tša boikgantšho ka yena. Ba ile ba mo reela leina la Abele, e lego leina leo mo gongwe le bolelago gore “Lefeela.” (Genesi 4:2) Na kgetho ya leina leo e be e bonagatša go ba le ditebelelo tša tlasana, go le bjalo ka ge eka ba be ba holofetše Kaine kudu go e na le Abele? Ga re kgonthišege ka seo.
Lega go le bjalo, lehono batswadi ba ka ithuta mo gontši go batswadi bao ba pele. Ka mantšu a gago le ditiro, na o tla fepa boikgantšho bja bana ba gago, go rata maemo le ditshekamelo tša bona tša boithati? Goba na o tla ruta bana ba gago go rata Jehofa Modimo le gore ba nyake go ba bagwera ba gagwe? Ka manyami, batswadi ba pele ba ile ba palelwa ke go phetha boikarabelo bja bona. Lega go le bjalo, go be go ena le kholofelo ka bana ba bona.
KE ENG SEO SE THUŠITŠEGO ABELE GORE A BE LE TUMELO GO MODIMO?
Ge bašemane bao ba babedi ba dutše ba gola, mohlomongwe Adama o ile a ba tlwaetša modiro wo o bego o swanetše go dirwa bakeng sa go fepa lapa. Kaine e ile ya ba molemi; Abele yena a ba modiši.
Lega go le bjalo, Abele o ile a dira selo se sengwe se bohlokwa kudu. Go theoša le nywaga, o ile a ba le tumelo, e lego seka se sebotse seo Paulo a ilego a ngwala ka sona ka moragonyana. Nagana ka taba ye. Go be go se na motho yo e ka bago mohlala yo Abele a ka mo ekišago. Bjale o ile a thušwa ke eng go ba le tumelo go Jehofa Modimo? Ela hloko dilo tše tharo tše tiilego tšeo mohlomongwe tumelo ya gagwe e bego e theilwe go tšona.
Tlholo ya Jehofa.
Ke therešo gore Jehofa o be a rogakile mmu, a dira gore o tšweletše meetlwa le dimela tše di hlabago tšeo di šitišago temo. Lega go le bjalo, lefase le ile la tšweletša ka boati dijo tšeo di phedišitšego lapa labo Abele. Go be go sa rogakwa diphoofolo, go akaretša dinonyana le dihlapi; le dithaba, matsha, dinoka le mawatle; gotee le leratadima, maru, letšatši, ngwedi le dinaledi. Gohle moo Abele a bego a lebelela gona, o be a bona bohlatse bja lerato le legolo la Jehofa Modimo, gotee le bohlale le go loka ga gagwe, yena yo a bopilego dilo ka moka. (Baroma 1:20) Go naganišiša ka tebogo ka dilo tšeo go ile gwa matlafatša tumelo ya gagwe.
Ga go pelaelo gore Abele o be a ipha nako ya go naganišiša ka dilo tša moya. Akanya ka yena a dišitše mohlape wa gagwe. Bophelo bja modiši bo be bo nyaka gore a sepele kudu. O be a iša diruiwa mebotong, a phatša meedi le dinoka—a dula a nyaka bjang bjo botalatala, didiba tše kaonekaone le mafelo a boikhutšo a nago le meriti e mentši. Gare ga dibopiwa ka moka tša Modimo, dinku di be di bonagala di sa kgone go itirela selo, go le bjalo ka ge eka di bopetšwe gore go nyakege gore motho a di hlahle le go di šireletša. Na Abele le yena o ile a bona a nyaka tlhahlo, tšhireletšo le tlhokomelo go Motho yo a fetago kgole batho ka moka ka bohlale le matla? Ga go pelaelo gore o ile a bolela dikgopolo tše bjalo thapelong, gomme seo sa dira gore tumelo ya gagwe e tšwele pele e gola.
Tlholong, Abele o ile a hwetša motheo o tiilego wa tumelo go Mmopi yo lerato
Dikholofetšo tša Jehofa.
Adama le Efa ba swanetše go ba ba ile ba anegela bana ba bona ka ditiragalo tša serapeng sa Edene tšeo di ilego tša lebiša go rakweng ga bona. Ka gona, Abele o be a ena le dilo tše dintši tšeo a bego a ka naganišiša ka tšona.
Jehofa o be a boletše gore mmu o tla rogakwa. Abele o be a kgona go bona gabotse meetlwa le dimela tše di hlabago tšeo di ilego tša phethagatša mantšu ao. Le gona Jehofa o be a boletše e sa le pele gore Efa o be a tla kwa bohloko ge a imile le ge a belega. Ge bana babo Abele ba le gare ba belegwa, ga go pelaelo gore o ile a bona ge mantšu ao a phethagala. Jehofa o ile a bona e sa le pele gore Efa o be a tla kwa a hlaelelwa ke lerato la monna wa gagwe le tlhokomelo ya gagwe le gore Adama yena o be a tla buša Efa. Abele o ile a bona therešo ye yeo e kwešago bohloko e phethagala pele ga gagwe. Mabakeng ka moka, Abele o ile a bona gore seo Jehofa a se boletšego se ka botwa ka botlalo. Ka gona, Abele o be a ena le mabaka a kwagalago a go dumela kholofetšong ya Modimo ya “peu” yeo ka letšatši le lengwe e bego e tla lokiša dilo tšeo di bego di senyegile Edene.—Genesi 3:15-19.
Bahlanka ba Jehofa.
Abele ga se a ka a hwetša batho bao ba beago mohlala o mobotse, eupša batho e be e se bona feela dibopiwa tše bohlale tše di bego di le gona lefaseng ka nako yeo. Ge Adama le Efa ba be ba rakwa serapeng, Jehofa o ile a kgonthišetša gore bona goba bana ba bona ga ba tsene Paradeiseng ya lefaseng. Bakeng sa go diša gore go se tsenwe, Jehofa o ile a bea bakerubi—barongwa ba maemo a phagamego—gotee le tšhoša ya bogale bjo bo tukago yeo e bego e dula e dikologa.—Genesi 3:24.
Akanya Abele a be a bona bakerubi bao ge e be e sa le mošemanyana. Ga go pelaelo gore ge ba be ba apere mebele ya nama, ba be ba bonagala ba ena le matla a magolo. Le gona “tšhoša” yeo, ye e bego e dula e tuka e bile e dikologa, e be e bile e boifiša. Ge Abele a dutše a gola, na o kile a hwetša gore bakerubi bao ba ile ba lewa ke bodutu gomme ba tloga mošomong wa bona? Aowa. Dibopiwa tšeo tše bohlale le tše matla di ile tša dula lefelong leo bošego le mosegare, nywaga le nywagakgolo e latelelana. Ka baka leo, Abele o ile a ithuta gore Jehofa Modimo o be a ena le bahlanka ba lokilego le bao ba sa šišinyegego. Abele o ile a bona gore barongwa bao ba be ba botegela Jehofa le go mo kwa ka tsela yeo a sa kago a e bona ka gabo. Ga go pelaelo gore o ile a matlafatšwa ke mohlala woo wa barongwa.
Abele o ile a hwetša gore tumelo ya gagwe e matlafala kudu ge a naganišiša ka tšohle tšeo Jehofa a di utolotšego ka yena ka tlholo, dikholofetšo tša Modimo le mehlala ya bahlanka ba Gagwe. Go molaleng gore re ka ithuta mo gontši kudu mohlaleng wa gagwe. Bafsa ka mo go kgethegilego ba ka kgothatšwa ke go tseba gore ba ka ba le tumelo ya kgonthe go Jehofa Modimo, go sa šetšwe gore ditho tša malapa a gabo bona di dira eng. Ka ge re dikologilwe ke dilo tše makatšago tša tlholo e bile re ena le Beibele e feletšego gotee le go bona batho ba bantši bao ba beago mohlala wa tumelo, re na le motheo o tiilego woo re ka agago tumelo ya rena go wona lehono.
LEBAKA LA GORE SEHLABELO SA ABELE E BE SE SEKAONE
Ge tumelo ya Abele go Jehofa e dutše e gola, o ile a nyaka go hwetša tsela ya go bontšha tumelo ya gagwe ka ditiro. Lega go le bjalo, ke eng seo motho feela a bego a ka se nea Mmopi wa legohle? Ga go pelaelo gore Modimo o be a sa nyake mpho goba thušo ya batho. Ge nako e dutše e eya, Abele o ile a kwešiša therešo e tseneletšego e rego: Ge e ba ka boikemišetšo bjo bobotse a be a ka fo nea Jehofa selo se phalago tšohle tšeo a nago le tšona, Tatagwe yo lerato wa legodimong o be a tla thaba.
Ka gona, Abele o ile a itokišetša go dira sehlabelo ka dinku tše dingwe tša mohlape wa gagwe. O ile a kgetha tše kaonekaone, tša maitšibulo, gomme a dira sehlabelo ka dikarolo tšeo di bego di bonala e le tše kaonekaone. Ka yona nako yeo, Kaine le yena o ile a nyaka gore Modimo a mo šegofatše le go mo amogela, gomme a lokišetša go dira sebego ka dibjalo tša gagwe. Eupša maikemišetšo a gagwe a be a sa swane le a Abele. Phapano yeo e ile ya bonagala ge barwarre bao ba be ba tliša dibego tša bona.
Barwa ba babedi ba Adama ba ka ba ba ile ba diriša dialetare le mollo go dira dibego tša bona, mohlomongwe ba bonwa ke bakerubi, bao e bego e le bona feela baemedi ba Jehofa bao ba bego ba le lefaseng ka nako yeo. Jehofa o ile a arabela! Re bala gore: “Jehofa [o] be a lebeletše Abele ka lerato gomme a amogela sebego sa gagwe.” (Genesi 4:4) Pego ye ga e bolele gore Modimo o ile a bontšha bjang gore o amogela sebego seo. Eupša ke ka baka la’ng a ile a amogela Abele?
Na e be e le ka baka la sebego ka bosona? Abele o ile a dira sehlabelo ka sebopiwa seo se phelago le seo se hemago, a tšholla madi a sona a bohlokwa. Na Abele o ile a lemoga gore sehlabelo seo e be e tla ba se bohlokwa gakaaka’ng? Nywagakgolo e mentši ka morago ga mehla ya Abele, Modimo o ile a diriša sehlabelo sa kwana yeo e se nago bosodi go swantšhetša sehlabelo sa Morwa wa Gagwe yo a phethagetšego, yo e lego “Kwana ya Modimo,” yoo madi a gagwe ao a se nago molato a ilego a tšhollwa. (Johane 1:29; Ekisodo 12:5-7) Lega go le bjalo, ga go pelaelo gore Abele o be a sa tsebe bogolo bja dilo tšeo.
Seo re kgodišegilego ka sona ke se: Abele o ile a dira sehlabelo ka tše kaonekaone tšeo a bego a na le tšona. Jehofa ga se a amogela sehlabelo seo feela eupša o ile a amogela le motho yoo ka boyena. Abele o ile a tšea kgato a tutueditšwe ke go rata Jehofa le tumelo ya kgonthe go yena.
Go ile gwa direga se se fapanego ka Kaine. Jehofa “ga a ka a lebelela Kaine ka lerato le go amogela sebego sa gagwe.” (Genesi 4:5) Ga se taba ya gore sebego sa Kaine se be se na le phošo; ka morago Molao wa Modimo o ile wa dumelela go dirwa ga dibego ka ditšweletšwa tša mmu. (Lefitiko 6:14, 15) Eupša Beibele e bolela ka Kaine gore “mediro ya gagwe e be e le e kgopo.” (1 Johane 3:12) Go swana le batho ba bantši mehleng ya rena, go molaleng gore Kaine o be a nagana gore go fo bonagatša boineelo go Modimo go be go lekane. Go se be ga gagwe le tumelo ya kgonthe goba lerato la go rata Modimo go ile gwa iponagatša kapejana ka ditiro tša gagwe.
Na Kaine o ile a nyaka go ithuta mohlaleng wa Abele ge a be a bona gore yena o be a sa amogelwe ke Jehofa? Aowa. O ile a hloya ngwanabo o šoro. Jehofa o ile a bona seo se bego se direga pelong ya Kaine gomme a leka go mo eletša a sa mo felele pelo. O ile a lemoša Kaine gore tsela ya gagwe e be e lebiša sebeng se segolo, gomme A holofetša go ‘phagamiša’ Kaine ge feela a be a ka fetoša ditsela tša gagwe.—Genesi 4:6, 7.
Kaine o ile a hlokomologa temošo ya Modimo. Go e na le moo, o ile a laletša ngwanabo gore a ye le yena nageng. Ge ba le moo Kaine o ile a hlasela Abele gomme a mmolaya. (Genesi 4:8) Ka tsela e itšego, go ka thwe Abele e bile motho wa pele wa go tlaišetšwa bodumedi, e lego mohwelatumelo wa pele. O ile a hwa, eupša taba ya gagwe e be e sa le kgole le go fela.
Madi a Abele a ile a llela Jehofa Modimo ka tsela ya seswantšhetšo gore a a lefeletše le go phetha toka. Modimo o ile a phetha toka, a otla Kaine yo kgopo ka baka la bosenyi bja gagwe. (Genesi 4:9-12) Sa bohlokwa kudu ke gore pego ya Abele ya tumelo e bolela le rena lehono. Tekanyo ya bophelo bja gagwe—mohlomongwe nywaga e lekgolo—e be e le e kopana bakeng sa batho bao ba bego ba phela mehleng yeo, eupša Abele o ile a phela ka tsela e kgahlago Modimo. O ile a hwa a tseba gore o be a amogelwa e bile a ratwa ke Tatagwe wa legodimong, Jehofa. (Baheberu 11:4) Ka gona, re ka kgodišega gore o šireletšegile mogopolong wa Jehofa o ka se lekanywego gomme o letetše go tsošetšwa bophelong lefaseng la paradeise. (Johane 5:28, 29) Na o tla kopana le yena moo? O ka kopana le yena ge e ba o ikemišeditše go theetša ge Abele a bolela gomme wa ekiša mohlala wa gagwe o kgahlišago wa tumelo.
^ ser. 8 Polelwana ‘go thewa ga lefase’ e akaretša kgopolo ya go gašwa ga peu, e lego seo se umakago go belega, ka go re’alo e tswalanywa le bana ba mathomo ba batho. Lega go le bjalo, ke ka baka la’ng Jesu a ile a tswalanya Abele le ‘go thewa ga lefase,’ eupša a sa go tswalanye le Kaine, yo e bego e le motho wa pele yo a ilego a belegwa? Diphetho tša Kaine le ditiro tša gagwe di be di swana le go rabela ka boomo go Jehofa Modimo. Go swana le batswadi ba gagwe, Kaine ga a bonagale a le lelokelelong la bao ba tlago go tsošwa le go lopollwa.